ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ Παρακολούθηση της εφαρμογής της απόφασης 2011/734/ΕΕ του Συμβουλίου της 12ης Ιουλίου 2011 η οποία απευθύνεται προς την Ελλάδα με σκοπό την ενίσχυση και εμβάθυνση της δημοσιονομικής εποπτείας και διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος (Νοέμβριος 2012) /* COM/2012/0739 final */





ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ Παρακολούθηση της εφαρμογής της απόφασης 2011/734/ΕΕ του Συμβουλίου της 12ης Ιουλίου 2011 η οποία απευθύνεται προς την Ελλάδα με σκοπό την ενίσχυση και εμβάθυνση της δημοσιονομικής εποπτείας και διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος (Νοέμβριος 2012) 1. Εισαγωγή Στην παρούσα ανακοίνωση αξιολογούνται τα μέτρα που εφάρμοσε η Ελλάδα για να συμμορφωθεί με την απόφαση 2011/734/ΕΕ του Συμβουλίου, όπως τροποποιήθηκε στη συνέχεια με την απόφαση 2012/211/ΕΕ της 13ης Μαρτίου 2012[1]. Από κοινού με την έκθεση συμμόρφωσης που συνέταξαν οι υπηρεσίες της Επιτροπής σε συνεργασία με την ΕΚΤ[2], η ανακοίνωση συμβάλλει στην αξιολόγηση της συμμόρφωσης με το μνημόνιο συμφωνίας (ΜΣ)[3] στο πλαίσιο της χρηματοδότησης της Ελλάδας από τα κράτη μέλη της ζώνης του ευρώ, μέσω της Ευρωπαϊκής Διευκόλυνσης Χρηματοπιστωτικής Σταθερότητας (EFSF). Η εκτίμηση αυτή βασίζεται στις προβλέψεις των υπηρεσιών της Επιτροπής του φθινοπώρου 2012 και στη λεπτομερή εκτίμηση της επανεξέτασης του προγράμματος οικονομικής προσαρμογής, που διενεργήθηκε από τις υπηρεσίες της Επιτροπής, από κοινού με το προσωπικό του ΔΝΤ και της ΕΚΤ. 2. Απόφαση του Συμβουλίου της 13ης Μαρτίου 2012 Στις 13 Μαρτίου 2012, το Συμβούλιο εξέδωσε απόφαση δυνάμει του άρθρου 126 παράγραφος 9 και του άρθρου 136 της ΣΛΕΕ, απευθυνόμενη προς την Ελλάδα, με σκοπό την ενίσχυση και εμβάθυνση της δημοσιονομικής εποπτείας, διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος έως το 2014. Με την απόφαση αυτή τροποποιήθηκε η απόφαση του Ιουλίου 2011[4], η οποία είχε αναδιατυπωθεί ώστε να ενοποιηθούν διάφορες διαδοχικές τροποποιήσεις της απόφασης 2010/320/ΕΕ της 10ης Μαΐου 2010. Η απόφαση του Μαρτίου 2012 εκδόθηκε κατά την έναρξη του δεύτερου προγράμματος προσαρμογής για την Ελλάδα. Με την απόφαση ζητήθηκε από την Ελλάδα να θεσπίσει σειρά ειδικών μέτρων με στόχο την επίτευξη πρωτογενούς ελλείμματος της γενικής κυβέρνησης που δεν υπερβαίνει το 1% του ΑΕΠ το 2012, και πρωτογενών πλεονασμάτων τουλάχιστον στο 1,8% του ΑΕΠ το 2013 και στο 4,5% του ΑΕΠ το 2014. Μετά την ανταλλαγή χρέους, οι εν λόγω στόχοι αναλογούσαν σε συνολικό έλλειμμα ύψους 7,3% του ΑΕΠ το 2012· 4,7% του ΑΕΠ το 2013 και 2,2% του ΑΕΠ το 2014. Για την επίτευξη αυτών των στόχων, ήταν αναγκαία η βελτίωση του διαρθρωτικού ελλείμματος κατά τουλάχιστον 10% του ΑΕΠ στο διάστημα 2009-14. 3. Ενα Πολύ ασθενέστερο μακροοικονομικό περιβάλλον Σύμφωνα με τις παρούσες προβλέψεις, η οικονομική δραστηριότητα θα είναι πολύ πιο αδύναμη σε σχέση με τις προσδοκίες του Μαρτίου 2012 όταν εκδόθηκε η απόφαση 2012/734/ΕΕ. Η ελληνική οικονομία διανύει το πέμπτο συνεχές έτος ύφεσης. Σύμφωνα με τις φθινοπωρινές προβλέψεις 2012 των υπηρεσιών της Επιτροπής, το πραγματικό ΑΕΠ αναμένεται να συρρικνωθεί κατά 6,0% το 2012 και κατά 4,2% το 2013 - έναντι προβλέψεων 4,7% και 0.0% αντίστοιχα στην προηγούμενη απόφαση του Συμβουλίου -, στη συνέχεια δε να αυξηθεί μόλις κατά 0,6% το 2014, κατά 2,9% το 2015 και κατά 3,7% το 2016. Αντίθετα, η απόφαση του Συμβουλίου του Μαρτίου 2012 βασίστηκε σε επάνοδο σε τροχιά ανάπτυξης ήδη από το 2013. Το ονομαστικό ΑΕΠ αναμένεται να συρρικνωθεί κατά 5,4% το 2013, συγκριτικώς με προβλεπόμενη τον Μάρτιο συρρίκνωση 0,4% - και στη συνέχεια να αυξηθεί κατά 0,2%, 3,2% και 4,9% αντίστοιχα το 2014, 2015 και 2016. Σε σχέση με τις προβλέψεις που ήταν διαθέσιμες τον Μάρτιο, σύμφωνα με τις προβλέψεις των υπηρεσιών της Επιτροπής του φθινοπώρου 2012, η συρρίκνωση της οικονομικής δραστηριότητας θα είναι πολύ μεγαλύτερη και σε πιο σταθερή βάση, ενώ η συρρικνούμενη εγχώρια ζήτηση εντείνεται λόγω των δημοσιονομικών μέτρων που απαιτούνται για να επανέλθει ο ελληνικός προϋπολογισμός σε βιώσιμη τροχιά και λόγω των χαμηλών καθαρών εξαγωγών. Οι εξελίξεις αυτές εξηγούνται από διάφορους υποκείμενους παράγοντες. Πρώτον, η εμπιστοσύνη υπονομεύθηκε λόγω μεγάλης αβεβαιότητας όσον αφορά την πολιτική οικειοποίηση του προγράμματος κατά τις δύο βουλευτικές εκλογές της παρελθούσας άνοιξης, γεγονός που καθυστέρησε την εφαρμογή του προγράμματος. Η αβεβαιότητα όσον αφορά την κατάσταση της Ελλάδας εξακολούθησε να επηρεάζει την εμπιστοσύνη και εμπόδισε τυχόν αύξηση των επενδύσεων και των εξαγωγών. Δεύτερον, η εξασθένιση της παγκόσμιας οικονομίας είχε επιπτώσεις στις εξαγωγές αγαθών και υπηρεσιών. Τρίτον, λόγω των συνδυασμένων επιπτώσεων από την καθυστερημένη εφαρμογή του προγράμματος και τη σχετική εκταμίευση, καθώς και λόγω των αυστηρών πιστωτικών όρων κατόπιν της σημαντικής εκροής χρημάτων από τον τραπεζικό τομέα, πράγμα που είχε ως αποτέλεσμα περιορισμένες δυνατότητες πρόσβασης του ιδιωτικού τομέα στην τραπεζική πίστη, επιδεινώθηκε η συρρίκνωση της ιδιωτικής κατανάλωσης και των επενδύσεων. Τέλος, η πρόσφατη αναθεώρηση των ελληνικών εθνικών λογαριασμών, τον Οκτώβριο του 2012, αποκάλυψε μια πολύ πιο απότομη συρρίκνωση του πραγματικού ΑΕΠ (η πραγματική παραγωγή μειώθηκε κατά 4,9% το 2010 και 7,1% το 2011), σε σύγκριση με τα υποκείμενα αριθμητικά στοιχεία που παρατίθενται στην απόφαση του Συμβουλίου (μείωση της παραγωγής κατά 3,5% και 6,9% αντιστοίχως το 2010 και 2011). Πίνακας 1. Μακροοικονομικό σενάριο κύρια χαρακτηριστικά (2011-2016) Πηγή: Ευρωπαϊκή Επιτροπή 4. Διόρθωση της κατάστασης υπερβολικού ελλείμματος 4.1. Δημοσιονομική πολιτική το 2012 Συνεστήθη στην Ελλάδα η λήψη μέτρων για τη μείωση του ελλείμματος η οποία κρίνεται αναγκαία για τη διόρθωση της κατάστασης υπερβολικού ελλείμματος μέχρι το 2014, και να μεριμνήσει για τη βελτίωση του διαρθρωτικού ισοζυγίου κατά τουλάχιστον 10% του ΑΕΠ κατά την περίοδο 2009-14. Συμμορφούμενη με την απόφαση 2011/734/ΕΕ του Συμβουλίου, η Ελλάδα ανέλαβε αποτελεσματική δράση το 2012 για τη διόρθωση της κατάστασης υπερβολικού ελλείμματος της γενικής κυβέρνησης. Το δημοσιονομικό έλλειμμα της γενικής κυβέρνησης έχει βελτιωθεί εντυπωσιακά από 15,6% του ΑΕΠ το 2009 σε 9,4% του ΑΕΠ το 2011 και, σύμφωνα με τη λεπτομερή υπηρεσιακή αξιολόγηση στην έκθεση συμμόρφωσης, σε 6,9% του ΑΕΠ το 2012, με πρωτογενές έλλειμμα (έλλειμμα χωρίς τις δαπάνες για τόκους) στο 1,5% του ΑΕΠ. Για το σύνολο του έτους, αναμένεται συνεπώς το 2012, ότι το συνολικό έλλειμμα ΕΣΟΛ θα είναι κατά 0,4 εκατοστιαίες μονάδες του ΑΕΠ καλύτερο από το ανώτατο όριο ελλείμματος της γενικής κυβέρνησης 7,3% του ΑΕΠ (βάσει του ΕΣΟΛ95) για το 2012, όπως καθορίστηκε με την απόφαση του Συμβουλίου. Σε ονομαστικούς όρους, το έλλειμμα της γενικής κυβέρνησης αναμένεται το 2012 να φθάσει σε 13,4 δισεκατ. ευρώ σε σύγκριση με το ανώτατο όριο ελλείμματος 14,8 δισεκατομμυρίων που ορίζεται στην απόφαση του Συμβουλίου. Ωστόσο, το πρωτογενές έλλειμμα αναμένεται να είναι ελαφρώς υψηλότερο από το στοχευόμενο 1,0% του ΑΕΠ, λαμβανομένης υπόψη της σοβαρότερης από την αναμενόμενη ύφεσης. Εκτιμάται ότι η Ελλάδα έχει βελτιώσει το διαρθρωτικό της έλλειμμα[5] κατά 13,9 εκατοστιαίες μονάδες του ΑΕΠ, από 14,7% του ΑΕΠ το 2009, σε ένα εκτιμώμενο έλλειμμα 1,5% το 2012. Σύμφωνα με τις προβλέψεις της Επιτροπής του φθινοπώρου 2012, το 2012 και μόνο, το κυκλικά προσαρμοσμένο δημοσιονομικό έλλειμμα θα βελτιωθεί κατά 3,9 εκατοστιαίες μονάδες του ΑΕΠ. Η υποκείμενη δημοσιονομική προσπάθεια την περίοδο 2009-2012 είναι μεγαλύτερη από το 10% του ΑΕΠ που συνιστάται με την απόφαση του Συμβουλίου για το σύνολο της περιόδου 2009-2014. Ενόψει της ασθενέστερης οικονομικής δραστηριότητας, η κυβέρνηση θέσπισε πρόσθετα μέτρα εξυγίανσης που περιορίζουν τον αντίκτυπο της ύφεσης στα δημόσια οικονομικά. Μεταξύ αυτών περιλαμβάνονταν χαμηλότεροι μισθοί για ειδικά επαγγέλματα (δικαστές, αστυνομία, άμυνα και καθηγητές πανεπιστημίων) από τον Αύγουστο του 2012 και μέτρα για τη μείωση της υπέρβασης των δαπανών στον τομέα της υγείας. Επιπλέον, ο προϋπολογισμός δημοσίων επενδύσεων μειώθηκε σημαντικά. Η επίδοση αυτή διευκολύνθηκε με την καθιέρωση καλύτερης δημοσιονομικής παρακολούθησης και ελέγχων, την καθιέρωση της κατάρτισης του προϋπολογισμού σε μεσοπρόθεσμη βάση και σημαντικές διαρθρωτικές μεταρρυθμίσεις στον τομέα της υγειονομικής περίθαλψης. Την προσαρμογή αυτή υποστήριξαν οι χαμηλότερες από τις αναμενόμενες πληρωμές τόκων κατά περίπου 1,0% του ΑΕΠ. Οι δημοσιονομικές επιδόσεις επιτεύχθηκαν χωρίς να υπάρξει σημαντική αύξηση των καθυστερούμενων οφειλών. Αν και δεν επετεύχθη το κριτήριο επίδοσης ούτε ο ενδεικτικός στόχος για μη σώρευση των καθυστερούμενων οφειλών των αρμοδίων υπουργείων και νοσοκομείων και της γενικής κυβέρνησης μέχρι τέλος Ιουνίου και τέλος Σεπτεμβρίου (βλέπε πίνακα 2), η συνολική αύξηση των καθυστερούμενων οφειλών ύψους 1,6 δισεκατομμυρίων ευρώ από την αρχή του έτους είναι περιορισμένη. Η συσσώρευση των καθυστερούμενων πληρωμών αφορούσε κυρίως τους τομείς της υγείας και της άμυνας. Πίνακας 2. Δημοσιονομικά ποσοτικά κριτήρια επιδόσεων (δισεκατ. ευρώ) Πηγή: Υπηρεσίες της Επιτροπής. Σύμφωνα με την λεπτομερή υπηρεσιακή αξιολόγηση στην έκθεση συμμόρφωσης, αναμένεται μείωση του ενοποιημένου χρέους της γενικής κυβέρνησης κατά 11,1 δισεκατ. ευρώ το 2012, έναντι 26,957 δισεκατ. ευρώ βάσει της απόφασης του Συμβουλίου. Αυτό οφείλεται στα χαμηλότερα από τα αναμενόμενα έσοδα από ιδιωτικοποιήσεις, στην χαμηλότερη από την αναμενόμενη εξυγίανση του δημόσιου χρέους και στις χειρότερες από τις αναμενόμενες εισπράξεις μετρητών και άλλες προσαρμογές τόκων. Λόγω του χαμηλότερου ονομαστικού ΑΕΠ κατόπιν της στατιστικής αναθεώρησης στοιχείων και με βάση τις χειρότερες μακροοικονομικές προοπτικές, το 2012 αναμένεται πιθανή αύξηση του δείκτη χρέους προς ΑΕΠ σε 162,5%. 4.2. Προσαρμογή της μεσοπρόθεσμης δημοσιονομικής πορείας Δεδομένης της βαθύτερης και πιο παρατεταμένης από το αναμενόμενο οικονομικής ύφεσης, η Επιτροπή συνιστά στο Συμβούλιο να παρατείνει την πορεία δημοσιονομικής προσαρμογής κατά δύο έτη και να θέσει τους στόχους για τους ελληνικούς δημοσιονομικούς λογαριασμούς για την περίοδο 2013-2016, που θα πρέπει να καθοριστούν με βάση το πρωτογενές ισοζύγιο σε ονομαστικούς όρους Μετά από ένα πρωτογενές έλλειμμα ύψους 2.925 εκατ. ευρώ (1,5% του ΑΕΠ) το 2012, η Ελλάδα θα πρέπει να καταλήξει σε πρωτογενές ισοζύγιο το 2013 και πρωτογενή πλεονάσματα ύψους 2.775 εκατ. ευρώ το 2014 (1,5% του ΑΕΠ), 5.700 εκατ. ευρώ το 2015 (3% του ΑΕΠ) και 9.000 εκατ. ευρώ το 2016 (4,5% του ΑΕΠ) (βλέπε πίνακα 3). Τα μέτρα που απαιτούνται για την επίτευξη των αναθεωρημένων στόχων αντιστοιχούν σε 9,2 δισεκατ. ευρώ το 2013, με επιπλέον 4,3 δισεκατ. ευρώ το 2014. Η αναθεωρημένη πορεία σημαίνει ότι το δημοσιονομικό αποτέλεσμα της γενικής κυβέρνησης θα πέσει κάτω από το 3% του ΑΕΠ το 2016. Πίνακας 3. Πρωτογενές ισοζύγιο και ισοζύγιο ΓΚ 2013- 2016 Πηγή: Υπηρεσίες της Επιτροπής. Η νέα δημοσιονομική πορεία αντιστοιχεί σε βελτίωση του κυκλικά προσαρμοσμένου πρωτογενούς ισοζυγίου ως ποσοστό του ΑΕΠ, από 4,1% το 2012, σε 6,2% το 2013, σε 6,4% το 2014 και τουλάχιστον σε 6,4% του ΑΕΠ το 2015 και το 2016[6] Θα ληφθούν μέτρα από τις αρχές κατά την διάρκεια της τακτικής διαδικασίας του προϋπολογισμού κατά τα επόμενα έτη. Αξίζει ωστόσο να σημειωθεί ότι οι προβλέψεις σχετικά με το υπολειπόμενο χρηματοδοτικό κενό κατά τα τελευταία έτη είναι εγγενώς αβέβαιες και εξαρτώνται σε μεγάλο βαθμό από τον ρυθμό της ανάκαμψης καθώς και από την απόδοση των βελτιώσεων στη φορολογική διοίκηση και στη διοίκηση κοινωνικής ασφάλισης. 4.3. Μέτρα φορολογικής συμμόρφωσης στο πλαίσιο της ΜΠΔΣ 2013-16 Οι ελληνικές αρχές, προκειμένου να θέσουν το ταχύτερο δυνατό τέρμα στη σημερινή κατάσταση υπερβολικού ελλείμματος, σύμφωνα με την απόφαση του Συμβουλίου 2011/734/ΕΕ, έχουν λάβει αποφασιστικά μέτρα για την εξυγίανση των δημοσίων οικονομικών το 2013 και το 2014, με την έγκριση του προϋπολογισμού του 2013 και της μεσοπρόθεσμης δημοσιονομικής στρατηγικής 2013-2016. Στις 11 Νοεμβρίου 2012, η Βουλή των Ελλήνων ενέκρινε τον προϋπολογισμό για το 2013, συμπεριλαμβανομένων μέτρων εξυγίανσης για έσοδα και δαπάνες ύψους άνω των 9,2 δισεκατ. ευρώ, πάνω από το 5% του ΑΕΠ, με στόχο τη μείωση του πρωτογενούς ελλείμματος το 2013. Ο προϋπολογισμός 2013 αποτελεί μέρος της μεσοπρόθεσμης δημοσιονομικής στρατηγικής (ΜΠΔΣ) 2013-2016, την οποία ενέκρινε η Βουλή των Ελλήνων πριν λίγες ημέρες, στις 7 Νοεμβρίου 2012. Στη ΜΠΔΣ και στη συναφή νομοθεσία εφαρμογής της διατυπώνεται μια ευμεγέθης και εμπροσθοβαρής δημοσιονομική εξυγίανση, υποστηριζόμενη από πλήρη σειρά διαρθρωτικών μέτρων. Η συνολική δημοσιονομική προσαρμογή για το 2013-2014 ανέρχεται σε περίπου 7,2% του ΑΕΠ, με τα μέτρα για το 2013 να αντιπροσωπεύουν τα 2/3 αυτής της προσπάθειας εξυγίανσης. Αυτό αναμένεται να προλειάνει το έδαφος για την επίτευξη πρωτογενούς πλεονάσματος ύψους 4,5% του ΑΕΠ, και δημοσιονομικού ελλείμματος 2,0% του ΑΕΠ έως το 2016. Όσον αφορά την ποιότητα, το μεγαλύτερο μέρος της προσαρμογής συνίσταται σε μέτρα για δαπάνες που θα ληφθούν στην αρχή του προγράμματος. Ο προϋπολογισμός του 2013, η ΜΠΔΣ και μεμονωμένα μέτρα έχουν συζητηθεί διεξοδικά από τις ελληνικές αρχές με τις υπηρεσίες της Επιτροπής στο πλαίσιο του προγράμματος οικονομικής προσαρμογής και της οικονομικής βοήθειας προς την Ελλάδα. Στις συζητήσεις αυτές εξετάστηκαν τα μέτρα δημοσιονομικής εξυγίανσης σε συνδυασμό με τις μεταρρυθμίσεις που συνεπάγονται, με στόχο τη διασφάλιση διατηρήσιμης διόρθωσης του υπερβολικού ελλείμματος, τη βιωσιμότητα της πορείας του χρέους, αλλά επίσης και για να ληφθούν υπόψη οι επιπτώσεις στην ανάπτυξη και στην ελληνική κοινωνία. Κατά τη διάρκεια των συζητήσεων αυτών ελήφθησαν υπόψη κοινωνικά θέματα και ο ρόλος των κοινωνικών εταίρων κατά τον σχεδιασμό και την υλοποίηση των μέτρων (π.χ. στις συνταξιοδοτικές μεταρρυθμίσεις καταβλήθηκε προσπάθεια προστασίας των συνταξιούχων με τα χαμηλότερα εισοδήματα). Τα μέτρα δημοσιονομικής εξυγίανσης καλύπτουν ολόκληρο το φάσμα της κυβερνητικής δραστηριότητας, και κυρίως περιλαμβάνονται τα εξής: · Ενίσχυση της βιωσιμότητας του συνταξιοδοτικού συστήματος, με τη μείωση του κόστους των συντάξεων και την προβολή των πλήρων επενεργειών της μεταρρύθμισης του συνταξιοδοτικού συστήματος. Τα συνταξιοδοτικά μέτρα αναμένεται να εξοικονομήσουν πόρους ύψους περίπου 5,3 δισεκατ. ευρώ κατά την περίοδο 2013-14, δηλαδή περί το 2,8% του ΑΕΠ. Αντιπροσωπεύουν περίπου τα 2/5 της συνολικής δέσμης για το 2013-2014. Με τα μέτρα αυτά ολοκληρώνεται η σειρά μεταρρυθμίσεων που άρχισε το 2010 με τη μεταρρύθμιση του συνταξιοδοτικού συστήματος, ώστε να αντισταθμιστούν οι πολύ ταχείες αυξήσεις συντάξεων που παρατηρήθηκαν στο διάστημα 2000-2009. Η γενική ηλικία συνταξιοδότησης θα αυξηθεί από τα 65 στα 67 με ανάλογες αλλαγές των ορίων ηλικίας για όλες σχεδόν τις κατηγορίες των συνταξιούχων, έτσι ώστε επισπεύδεται ένα στοιχείο της μεταρρύθμισης του συνταξιοδοτικού συστήματος του 2010, που αρχικά αναμενόταν να ξεκινήσει το 2015. Θα καταργηθούν όλα τα εποχιακά επιδόματα στις κύριες και επικουρικές συντάξεις, ενώ το μηνιαίο ποσό των κύριων και επικουρικών συντάξεων ανά δικαιούχο θα μειωθεί σταδιακά (μεταξύ 1000 - 1500 ευρώ κατά 5 τοις εκατό· 1500-2000 ευρώ κατά 10 τοις εκατό· 2000-3000 ευρώ κατά 15 τοις εκατό και άνω των 3000 ευρώ κατά 20 τοις εκατό). Θα υπάρξει επίσης μείωση των νέων εφάπαξ παροχών για δημοσίους υπαλλήλους, και για όλα τα ταμεία κοινωνικής ασφάλισης. Θα μειωθούν επίσης οι συντάξεις για ειδικά μισθολογικά καθεστώτα, κατόπιν περικοπών των μισθών και της εξάλειψης των αυτόματων μισθολογικών προαγωγών. Άλλα μέτρα περιλαμβάνουν την αύξηση των εισφορών για τους γεωργούς, μειώσεις των συντάξεων για το αιρετό προσωπικό, την εφαρμογή εισοδηματικών κριτηρίων για τη χορήγηση συντάξεων σε συγκεκριμένες κατηγορίες δικαιούχων, την κατάργηση ειδικών συνταξιοδοτικών παροχών στους συνδικαλιστές και διασταυρωτικούς ελέγχους για την κατάργηση μη επιλέξιμων συνταξιοδοτικών παροχών. · Μόνιμη μείωση των μισθών του δημοσίου. Μετά τη σημαντική αύξηση που παρατηρήθηκε κατά την περίοδο 2000-2009 και μετά τις σημαντικές περικοπές στους μισθούς κατά το παρελθόν, η κυβέρνηση σχεδιάζει τώρα μια νέα σειρά μόνιμων μειώσεων των μισθών περίπου 1,3 δισ. ευρώ (0,7% του ΑΕΠ) κατά την περίοδο 2013-14. Αυτή η κατηγορία εξοικονομήσεων αντιπροσωπεύει 10% της συνολικής δέσμης δημοσιονομικών μέτρων για το 2013-2014. Ο εξορθολογισμός του μισθολογικού κόστους των εργαζομένων στο πλαίσιο ειδικών μισθολογικών καθεστώτων (δικαστές, διπλωμάτες, γιατροί, καθηγητές, ένοπλες δυνάμεις και αστυνομία, προσωπικό του αεροδρομίου, καθώς και γενικοί γραμματείς) θα πραγματοποιηθεί μέσω σταδιακών μειώσεων των μηνιαίων μισθών, με ισχύ από την 1η Αυγούστου 2012 (με το ακόλουθο χρονοδιάγραμμα οριακής μείωσης: 2 τοις εκατό κάτω από 1000 ευρώ· 10 τοις εκατό κάτω από 1000-1500 ευρώ· 20 τοις εκατό κάτω από 1500-2500 ευρώ· 30 τοις εκατό κάτω από 2500-4000 ευρώ· Και 35 τοις εκατό πάνω από 4000 ευρώ). Στη συνέχεια οι περικοπές αυτές θα συμπληρωθούν το 2014 με την κατάργηση των αυτόματων μισθολογικών προαγωγών για τις ένοπλες δυνάμεις και αναμένεται εξοικονόμηση τουλάχιστον 88 εκατ. ευρώ ετησίως. Ένα άλλο σημαντικό μέτρο είναι η κατάργηση των εποχιακών επιδομάτων των εργαζομένων στην τοπική αυτοδιοίκηση και σε νομικά πρόσωπα δημοσίου και ιδιωτικού δικαίου, που συνοδεύεται για την περίοδο 2013-2016 από την αναστολή της πληρωμής της πριμοδότησης απόδοσης στο σύνολο του δημόσιου τομέα. · Άλλα συνδεόμενα με τους μισθούς μέτρα περιλαμβάνουν τον εξορθολογισμό της μισθοδοσίας του δημοσίου (συμπεριλαμβανομένης της μείωσης των δαπανών για μισθούς για τους ειδικευόμενους γιατρούς και του παγώματος προσλήψεων στο Υπουργείο Προστασίας του Πολίτη), την εφαρμογή του ενιαίου δικτύου των μισθών των δημοσίων υπαλλήλων στο προσωπικό της Βουλής, την κατάργηση των παρεκκλίσεων από τη μεταρρύθμιση στο σύστημα αμοιβών του δημόσιου τομέα που εισήχθη το 2011. Η ΜΠΔΣ αποσκοπεί επίσης στη μείωση των μισθολογικών δαπανών της τοπικής αυτοδιοίκησης. Επίσης μειώνεται ο αριθμός των εργαζόμενων στον δημόσιο τομέα μέσω της μείωσης των προσλήψεων από επαγγελματικές σχολές, μη μόνιμων καθηγητών στη δευτεροβάθμια εκπαίδευση καθώς και στα πανεπιστήμια ή ιδρύματα τεχνολογικής εκπαίδευσης και μέσω της περαιτέρω μείωσης των συμβάσεων ορισμένου χρόνου κατά 10%. Τέλος, 27.000 δημόσιοι υπάλληλοι θα περιληφθούν στο πρόγραμμα κινητικότητας μέχρι τον Νοέμβριο του 2013, μεταξύ άλλων με την κατάργηση θέσεων ορισμένων κατηγοριών εργαζομένων ή συνδεόμενων με κλειστές/συγχωνευμένες οντότητες και με τον χειρισμό των πειθαρχικών υποθέσεων (μεταξύ άλλων και με οριστική απόλυση). 2000 από αυτούς τους εργαζόμενους έχουν ήδη υπαχθεί στο σύστημα από τον Νοέμβριο του 2012. · Με τον εξορθολογισμό των κοινωνικών παροχών (εκτός από τις συντάξεις) αναμένεται εξοικονόμηση περίπου 300 εκατομμυρίων ευρώ (0,2% του ΑΕΠ) κατά την περίοδο 2013-14. Στα θεσπιζόμενα μέτρα περιλαμβάνονται ο εξορθολογισμός των παροχών στους ανασφάλιστους, η καθιέρωση εισοδηματικών κριτηρίων για τη χορήγηση οικογενειακών επιδομάτων, η μείωση των επιδοτήσεων προς τους αγρότες, η αύξηση του ορίου ηλικίας για όσους λαμβάνουν Επίδομα Κοινωνικής Αλληλεγγύης Συνταξιούχων (ΕΚΑΣ), οι περικοπές σε ειδικές παροχές ανεργίας, ο εξορθολογισμός των παροχών για τα μέσα συγκοινωνίας σε επιλεγμένες κατηγορίες ασθενών που αποσκοπούν στη βελτίωση της στοχοθέτησης και των πραγματικών επιπτώσεων των κοινωνικών παροχών στα νοικοκυριά με χαμηλό εισόδημα, σύμφωνα με τις συστάσεις που διατύπωσαν οι εταίροι τεχνικής βοήθειας (ΟΟΣΑ). Τα μέτρα ενισχύουν τις απαιτήσεις για τη χορήγηση κοινωνικής συνδρομής και παράλληλα τις στοχεύουν καλύτερα στα πλέον ευάλωτα τμήματα της κοινωνίας. Η δέσμη περιλαμβάνει επίσης την καθιέρωση δύο νέων κοινωνικών προγραμμάτων, με στόχο την μετριασμό των επιπτώσεων των υψηλών ποσοστών ανεργίας και της συρρίκνωσης του διαθέσιμου εισοδήματος του πληθυσμού. · Μείωση του κόστους και βελτίωση της αποτελεσματικότητας στον τομέα της υγειονομικής περίθαλψης, συμπεριλαμβανομένων των φαρμακευτικών δαπανών. Η εξοικονόμηση δαπανών σε φαρμακευτικές δαπάνες αντιπροσωπεύει περίπου τα 2/3 των εν λόγω γενικών μειώσεων στην υγειονομική περίθαλψη, ανερχόμενη σε περίπου 1,0 δισ. ευρώ (0,6% του ΑΕΠ) κατά την περίοδο 2013-14. Η εξοικονόμηση οφείλεται στην περαιτέρω ανάπτυξη κινήτρων και υποχρεώσεων χρήσης γενόσημων φαρμάκων, σε αναθεωρημένη δομή συμμετοχής για τα φάρμακα, με εξαίρεση περιορισμένου μόνο αριθμού φαρμάκων που συνδέονται με συγκεκριμένες θεραπευτικές αγωγές, στην τακτική αναθεώρηση των τιμών των φαρμάκων με βάση τις τρεις χώρες της ΕΕ με τις χαμηλότερες τιμές, και στην εφαρμογή του αυτόματου μηχανισμού ανάκτησης στους παραγωγούς φαρμακευτικών προϊόντων. Η τελευταία θα εγγυάται ότι οι εξωνοσοκομειακές φαρμακευτικές δαπάνες δεν υπερβαίνουν τους στόχους των 2,440 εκατ. ευρώ το 2013 και 2,000 εκατ. ευρώ το 2014 ώστε να ευθυγραμμίζονται με το συνολικό στόχο του 1,0% του ΑΕΠ έως το 2014, ενώ διατηρούνται οι παροχές στους ασθενείς. Οι μειώσεις στις νοσοκομειακές δαπάνες, η αύξηση της συμμετοχής στα νοσοκομεία και στις συνταγογραφήσεις ναρκωτικών από το 2014 και μετά καθώς και ο εξορθολογισμός του νοσοκομειακού δικτύου θα συμβάλουν επίσης στη μείωση των δαπανών. · Μείωση των επιχειρησιακών δαπανών της κυβέρνησης. Μέτρα ύψους περίπου 239 εκατ. ευρώ το 2013 και επιπλέον 225 εκατ. ευρώ το 2014, ύψους περίπου 0,5 δισεκατ. ευρώ (0,3% του ΑΕΠ) περιλαμβάνουν τη σταδιακή εφαρμογή των δημόσιων ηλεκτρονικών συμβάσεων για όλες τις δημόσιες διοικήσεις, 25% μείωση των μη μισθολογικών δαπανών διακριτικής ευχέρειας, μείωση των επιδοτήσεων στα οχηματαγωγά εσωτερικού και των επιχορηγήσεων στα εκτός προϋπολογισμού ταμεία εκτός της γενικής κυβέρνησης, κατάργηση των επιδοτήσεων σε γεωργικές επαγγελματικές οργανώσεις που συνδέονται με την παροχή βοήθειας κατά την υποβολή αίτησης για οικονομική βοήθεια από την ΕΕ και θέσπιση αυστηρότερων κανόνων για τις δαπάνες για το Πράσινο Ταμείο. · Μείωση και επαναπροσδιορισμός επιχειρησιακών δαπανών συνδεόμενων με τον τομέα της άμυνας. Οι περικοπές το 2013-2014 στις συμβάσεις στρατιωτικών προμηθειών ανέρχονται σε περίπου 340 εκατ. ευρώ και συμπληρώνουν τις μειώσεις των συμβάσεων προμηθειών στρατιωτικού εξοπλισμού που εφαρμόστηκαν ήδη στο παρελθόν. Άλλα μέτρα περιλαμβάνουν τη μείωση των λειτουργικών δαπανών μέσω του κλεισίματος στρατοπέδων και μείωσης των προσλήψεων σε στρατιωτικές σχολές. Εξοικονόμηση ύψους περίπου 400 εκατ. ευρώ (0,2% του ΑΕΠ) αναμένεται κατά το 2013-2014. · Προώθηση της εξοικονόμησης και αυστηρότερη παρακολούθηση των κρατικών επιχειρήσεων (ΚΕ), μέσω της αύξησης των εσόδων, της μείωσης των μεταβιβάσεων προς τις κρατικές επιχειρήσεις εκτός της γενικής κυβέρνησης, των επιχειρησιακών δαπανών και δαπανών προσωπικού (μέσω της εναρμόνισης της μισθολογικής κλίμακας όλων των κρατικών επιχειρήσεων δημοσίου δικαίου με την μισθολογική κλίμακα που ισχύει σε άλλους τομείς του δημοσίου), συνολικού ποσού άνω των 350 εκατ. EUR για την περίοδο 2013-14 (0,2% του ΑΕΠ). Προκειμένου να διασφαλιστεί η επίτευξη των εν λόγω εξοικονομήσεων, ένα νέο πλαίσιο παρακολούθησης και επιβολής της νομοθεσίας έχει θεσπιστεί έως το 2013 με το οποίο θα καθορίζονται συγκεκριμένοι στόχοι για τα χρηματοοικονομικά αποτελέσματα κάθε ΚΕ και θα επιβάλλονται κυρώσεις για την επιβολή και αποτροπή τυχόν αποκλίσεων από τον στόχο. · Μείωση του κόστους και βελτίωση της αποδοτικότητας για τις δαπάνες στον τομέα της εκπαίδευσης κατά τουλάχιστον 86 εκατομμύρια ευρώ το 2013, και επιπλέον 37 εκατ. ευρώ από το 2014 και μετά, μέσω της μείωσης της χρηματοδότησης φορέων που δεν περιλαμβάνονται στον προϋπολογισμό της γενικής κυβέρνησης για την εκπαίδευση, του εξορθολογισμού του δικτύου των ιδρυμάτων τριτοβάθμιας εκπαίδευσης και της μείωσης των δαπανών για την κεντρική και την περιφερειακή εκπαιδευτική διοικήσεις. Αυτές οι μειώσεις κόστους θα πρέπει να είναι σύμφωνες με το σχέδιο δράσης για τη βελτίωση της αποδοτικότητας και της αποτελεσματικότητας του εκπαιδευτικού συστήματος το οποίο η κυβέρνηση έχει δεσμευτεί να εφαρμόσει και δεν θα πρέπει να έχουν αρνητικό αντίκτυπο στην ομαλή εξέλιξη των εκπαιδευτικών μεταρρυθμίσεων που συγχρηματοδοτούνται από τα διαρθρωτικά ταμεία της ΕΕ. · Μειώσεις των κρατικών μεταβιβάσεων προς την τοπική αυτοδιοίκηση, μέσω περικοπών στις μεταβιβάσεις για συνήθη έξοδα και στις επενδύσεις της τοπικής αυτοδιοίκησης συνολικού ποσού 220 εκατ. ευρώ για την περίοδο 2013-14. Για την επιβολή της επίτευξης των εν λόγω εξοικονομήσεων, ενισχύεται το εσωτερικό σύμφωνο σταθερότητας βάσει ισοσκελισμένων προϋπολογισμών μέσω της θέσης σε εφαρμογή συστήματος παρακολούθησης των δαπανών των δήμων και κοινοτήτων, με τον καθορισμό οικονομικών αντικινήτρων σε περίπτωση αποκλίσεων από τους στόχους του έτους, και με την πλήρη κατάργηση της δυνατότητας για χρηματοδότηση του ελλείμματος. Οι αναμενόμενες εξοικονομήσεις ανέρχονται τουλάχιστον σε 100 εκατ. ευρώ το 2013 και σε επιπλέον 120 εκατ. ευρώ από το 2014 και μετά (0,1% του ΑΕΠ κατά την περίοδο 2013-14). · Μειώσεις των κεφαλαιουχικών δαπανών (εγχώρια χρηματοδοτούμενες δημόσιες επενδύσεις και επιχορηγήσεις που συνδέονται με επενδύσεις) συνολικού ύψους 300 εκατομμυρίων ευρώ για την περίοδο 2013-2014 0,2% του ΑΕΠ). Για τον περιορισμό των αρνητικών επιπτώσεων που έχουν οι εν λόγω μειώσεις στο ΑΕΠ, η κυβέρνηση έχει δεσμευθεί να περιορίσει σχέδια χαμηλής προστιθέμενης αξίας και ιδίως σχέδια χαμηλότερης έντασης κεφαλαίου. · Συνολική μεταρρύθμιση της άμεσης φορολογίας και της φορολογικής διοίκησης και αύξηση των φόρων, με στόχο την αντιμετώπιση των υφιστάμενων στρεβλώσεων. Η εν λόγω σειρά μέτρων αντιπροσωπεύει περίπου το ¼ της συνολικής δέσμης δεδομένου ότι στοχεύει την είσπραξη 1,668 εκατ. ευρώ το 2013 και 1,820 εκατ. EUR από το 2014 και μετά (1,9% του ΑΕΠ). Εισάγεται σημαντική φορολογική μεταρρύθμιση με την οποία αναμένονται εξοικονομήσεις της τάξης των 1,6 δισ. ευρώ περίπου το 2014. Η μεταρρύθμιση της φορολογικής διαχείρισης πρέπει επίσης να υποστηρίξει την ενίσχυση του συστήματος είσπραξης φόρων. Μεταξύ των άλλων φορολογικών μέτρων περιλαμβάνονται αυξήσεις των παραβόλων για δικαστικές υποθέσεις, αύξηση του φόρου στα περιουσιακά στοιχεία των εφοπλιστών, μείωση των επιστροφών ΦΠΑ στους γεωργούς, μείωση της επιδότησης του δασμού για το πετρέλαιο μηχανών εσωτερικής καύσης που παρέχεται στους γεωργούς, εξίσωση του ειδικού φόρου κατανάλωσης στο υγραέριο και στο πετρέλαιο μηχανών εσωτερικής καύσης μέσω της αύξησης του φόρου στο υγραέριο, εξίσωση των εισφορών κοινωνικής ασφάλισης (με την αύξηση του ανώτατου ορίου για τους εργαζομένους που απασχολούνται για πρώτη φορά πριν από το 1993 με αυτό των εργαζομένων που απασχολούνται για πρώτη φορά μετά το 1993), μεταρρύθμιση των ειδικών φόρων κατανάλωσης καπνού, επιβολή φόρου 30% στα μεικτά έσοδα από τυχερά παιχνίδια του ΟΠΑΠ, 10% στα κέρδη από λαχεία και αύξηση του φορολογικού συντελεστή για επιτόκια καταθέσεων από 10 έως 15%. Η συνολική ποιότητα των μέτρων που περιλαμβάνονται στην ΜΠΔΣ είναι υψηλή. Η ΜΠΔΣ οδηγεί σε μόνιμη διόρθωση των εν λόγω δαπανών οι οποίες σημείωσαν υπερβολική αύξηση από το 2000. Η ΜΠΔΣ συνεπάγεται σημαντική στροφή στη σύνθεση των δαπανών από το δικαίωμα για δαπάνες και μισθούς, με τις περικοπές στις συντάξεις και στους μισθούς του δημοσίου να αντιπροσωπεύουν περίπου τα 2/3 των συνολικών αποδόσεων της δέσμης. Μέρος των μειώσεων των λειτουργικών δαπανών ενισχύθηκε από διαρθρωτικά μέτρα, όπως η εισαγωγή των δημόσιων ηλεκτρονικών συμβάσεων, η κινητικότητα του προσωπικού και μια συνολική λειτουργική επανεξέταση της κεντρικής διοίκησης. Μαζί με την προσαρμογή των συντάξεις και των μισθών, η δέσμη περιλαμβάνει επίσης εφικτές, αν και λιγότερο υγιείς πολιτικές, όπως περικοπές στις εγχώριες επενδύσεις. Παρά τις εν λόγω μειώσεις, μεσοπρόθεσμα αναμένεται σημαντική αύξηση των επενδύσεων που χρηματοδοτούνται από εγχώριους πόρους. Θα πρέπει επίσης να σημειωθεί ότι η ΜΠΔΣ δεν περιλαμβάνει οικονομίες που ενδέχεται να προκύψουν από σειρά διοικητικών μέτρων, δεδομένου ότι συνεπάγονται πιο περίπλοκα μέτρα εφαρμογής και επομένως, υπόκεινται σε υψηλότερο κίνδυνο εφαρμογής. Η εφαρμογή των εν λόγω μέτρων είναι ωστόσο ζωτικής σημασίας για την περαιτέρω αύξηση της αποτελεσματικότητας των δημοσίων δαπανών και θα αποτελούν μέρος των μνημονίων συνεργασίας μεταξύ του Υπουργείου Οικονομικών και των άλλων υπουργείων. Πίνακας 4. Φορολογικά μέτρα στην ΜΠΔΣ για την περίοδο 2013-14 Πηγή: Υπηρεσίες της Επιτροπής. 4.4. Διαρθρωτικά μέτρα με δημοσιονομική σημασία Επιπροσθέτως, και προκειμένου να στηρίξει τα μέτρα δημοσιονομικής πολιτικής που περιγράφονται στην προηγούμενη ενότητα, η Ελλάδα έχει λάβει σειρά μέτρων διαρθρωτικής πολιτικής με δημοσιονομική σημασία. Το σχέδιο ιδιωτικοποιήσεων αντιπροσωπεύει σημαντική πηγή δυνητικών εσόδων με προορισμό χρήσης τη μείωση του χρέους, αλλά μέχρι στιγμής δεν έχει αποδώσει τα αναμενόμενα έσοδα. Το πρόγραμμα διαταράχθηκε από τις δύο εκλογικές αναμετρήσεις, αλλά από τον Σεπτέμβριο 2012 και μετά έχει κάπως ανακτήσει τον δυναμισμό του. Τα αθροιστικά έσοδα μέχρι τον Δεκέμβριο 2012 αναμένεται να φθάσουν μόλις περί τα 1,7 δισεκατ. ευρώ, αν και αρκετά περιουσιακά στοιχεία αναμένεται να είναι έτοιμα προς πώληση το πρώτο εξάμηνο του 2013. Το Κοινοβούλιο κατήργησε πρόσφατα το προνομιούχο μερίδιο (25%) των προς ιδιωτικοποίηση κατά τα επόμενα έτη κρατικών επιχειρήσεων, πράγμα που θα μπορούσε να αυξήσει τα έσοδα που αναμένονται από ορισμένα από τα περιουσιακά αυτά στοιχεία. Τα αθροιστικά έσοδα από ιδιωτικοποιήσεις έως τα τέλη 2013 αναμένεται να ανέλθουν σε περίπου 3,4 δισεκατ. ευρώ, αυξανόμενα σε 10,4 δισεκατ. ευρώ έως τα τέλη 2016. Εξακολουθούν ωστόσο να υπάρχουν αμφιβολίες σχετικά με την αποτελεσματικότητα της διακυβέρνησης της διαδικασίας ιδιωτικοποιήσεων, για τις οποίες διατυπώθηκε ανάγκη καθορισμού ισχυρότερων κινήτρων ώστε να αποδώσουν υψηλότερες προσόδους, συμβάλλοντας παράλληλα στην υιοθέτηση καλύτερων πρακτικών από τον οικονομικό κλάδο, στην αύξηση των επενδύσεων και στην καθαρή δημιουργία θέσεων εργασίας. Πίνακας 5. Αναμενόμενα έσοδα από ιδιωτικοποιήσεις Έως τα τέλη: || Αθροιστικά έσοδα από τον Ιούνιο 2011 και μετά (σε δις €) 2012 || 1,7 2013 || 4,1 2014 || 6,0 2015 || 8,0 2016 || 10,4 Μια εκτεταμένη μεταρρύθμιση της φορολογίας εισοδήματος θα διευρύνει τη φορολογική βάση και τοιουτοτρόπως θα συντείνει στο να μοιραστεί πλέον ισότιμα το φορολογικό βάρος. Η μεταρρύθμιση αναμένεται να τεθεί σε ισχύ από τον Ιανουάριο 2013, όπου οι πλήρεις δημοσιονομικές επιπτώσεις αναμένεται ότι θα γίνουν αισθητές στην πράξη το 2014. Η μεταρρύθμιση, η οποία αρχικά προβλεπόταν να εγκριθεί νωρίτερα, το φθινόπωρο του 2011, είναι πλέον μια συγκεκριμένη πρωτοβουλία, η οποία αναμένεται ότι θα αποβεί θετική για τα έσοδα (και όχι ουδέτερη, όπως είχε αρχικώς προγραμματισθεί). Οι συνέπειες των μεταρρυθμίσεων στα φορολογικά έσοδα συνεκτιμήθηκαν στην ΜΠΔΣ. Η φορολογική μεταρρύθμιση επικεντρώνεται σε ένα νέο φορολογικό σύστημα για τους αυτοαπασχολουμένους, το οποίο δεν επιτρέπει πλέον αφορολόγητο όριο, και στην αναμόρφωση του φόρου εισοδήματος εταιρειών από τα μερίσματα μέχρι τη φορολόγηση κερδών. Η φορολογική μεταρρύθμιση αποσκοπεί επίσης στην εξάλειψη των ειδικών φορολογικών καθεστώτων και εκπτώσεων λόγω δαπανών, ώστε να μοιράζεται σε περισσότερους το βάρος της φορολογίας. Υφίστανται ορισμένοι κίνδυνοι στη φάση οριστικοποίησης της μεταρρύθμισης, καθώς μπορεί να αναμένεται αντίθεση από τους κύκλους των ελεύθερων επαγγελματιών και των αυτοαπασχολούμενων. Το συνταξιοδοτικό σύστημα εξακολουθεί να αναθεωρείται. Ειδικότερα, οι ελληνικές αρχές έχουν ήδη ενεργήσει, με την πρόσφατη έκδοση νόμου περί αναθεωρήσεως του συστήματος επικουρικών συντάξεων. Ο εν λόγω νόμος ορίζει ένα νέο ενιαίο ταμείο (ΕΤΕΑ) στο οποίο έχουν συγχωνευθεί [σχεδόν] όλα τα (πολυάριθμα) ταμεία. Ορίζει επίσης έναν νέο μαθηματικό τύπο, που βασίζεται σε αναλογιστικώς ουδέτερο υπολογισμό των συνταξιοδοτικών παροχών (σύστημα «πλασματικώς καθοριζόμενων εισφορών») και συμπληρώνεται με συντελεστή βιωσιμότητας ώστε να είναι εγγυημένη η μελλοντική βιωσιμότητα του συστήματος. Ο νέος τώρα εν ισχύι μαθηματικός τύπος υπολογισμού εφαρμόζεται αναδρομικά στα συνταξιοδοτικά δικαιώματα που αποκτήθηκαν από το 2001 και μετά, και θα επηρεάσει τις συντάξεις που θα καταβάλλονται από τον Ιανουάριο του 2015. Έχουν περικοπεί δραστικά οι υπερβολικά γενναιόδωρες εφάπαξ παροχές συνταξιοδότησης και η κυβέρνηση μελετά ένα νέο, αναλογιστικώς ουδέτερο μαθηματικό τύπο για τον υπολογισμό των μελλοντικών δικαιωμάτων εφάπαξ παροχών. Κατά τους επόμενους μήνες θα απαιτηθεί η καταβολή έντονων προσπαθειών για την υλοποίηση της μεταρρύθμισης, ιδίως για τις οργανωτικές πτυχές του ΕΤΕΑ και την κατάρτιση εξατομικευμένων συνταξιοδοτικών φακέλων, ενδεχομένως, με την παροχή τεχνικής βοήθειας από άλλα κράτη μέλη. Η υγειονομική περίθαλψη απλουστεύθηκε περαιτέρω. Συνεχίζεται η δράση με αντικείμενο τη μεταρρύθμιση, και τον Μάρτιο του 2012 δόθηκε σημαντική πολιτική ώθηση, με την έκδοση του νέου νόμου για την υγειονομική περίθαλψη (νόμος 4052/2012) και πλήθους συναφών υπουργικών διαταγμάτων. Οι πολιτικές που νομοθετήθηκαν αφορούσαν: 1) τη μείωση και έπειτα τον έλεγχο των δαπανών στον φαρμακευτικό τομέα· 2) τη θέσπιση ενιαίου καθολικού οργανισμού κοινωνικής ασφάλισης υγείας – ΕΟΠΥΥ (Εθνικός Οργανισμός Παροχής Υπηρεσιών Υγείας) και 3) την αναθεώρηση του νοσοκομειακού τομέα. Τα μέχρι τώρα εφαρμοσθέντα μέτρα έχουν αρχίσει να αποδίδουν καρπούς. Για παράδειγμα, η ηλεκτρονική συνταγογράφηση χρησιμοποιείται τώρα σε ποσοστό μεγαλύτερο του 90% του συνόλου των συνταγών και το σύστημα έχει τη δυνατότητα να παρέχει πληροφορίες σε κλίμακα πραγματικού χρόνου για συνεχή παρακολούθηση και αξιολόγηση. Μετά από ένα διάστημα βραδείας προόδου όσον αφορά την εφαρμογή ορισμένων μέτρων (π.χ. επικαιροποίηση των τιμοκαταλόγων φαρμάκων και καταλόγων επιστροφής εξόδων για φάρμακα, συνταγογράφηση με βάση τη διεθνή ονομασία INN της δραστικής ουσίας, ανάκτηση αχρεωστήτως καταβληθέντων χρημάτων), στη διάρκεια της προ- και μετεκλογικής περιόδου, οι αρχές επαναδιακήρυξαν τη δέσμευσή τους να εφαρμόσουν τις νομοθετημένες μεταρρυθμίσεις και πρότειναν διάφορα νέα μέτρα άσκησης πολιτικής. Άλλες διαρθρωτικές μεταρρυθμίσεις ευρίσκονται σε εξέλιξη: · Λαμβάνεται μια σειρά από άλλα μέτρα για να ενταθεί η μεταρρύθμιση της φορολογικής διοίκησης και να ενισχυθεί ο αγώνας κατά της διαφθοράς. Η αντικατάσταση του Κώδικα Βιβλίων και Στοιχείων που υιοθετήθηκε στις 7 Νοεμβρίου 2012, και η θέσπιση ενός σύγχρονου κώδικα φορολογικής διαδικασίας που αναμένεται για τα μέσα 2013, είναι ζωτικής σημασίας για τη διευκόλυνση της εφαρμογής των μεταρρυθμίσεων της φορολογικής διοίκησης και για τη βελτίωση του εύρους της μεταρρύθμισης της φορολογικής πολιτικής. Εφαρμόζονται διάφορα άλλα μέτρα για τη βελτίωση της είσπραξης φόρων: σε αυτά συγκαταλέγονται η μεγαλύτερη εστίαση στα εισπράξιμα φορολογικά έσοδα και στους νέους κανονισμούς για τη διαγραφή μη ανακτήσιμων χρεών, ενώ θα καταργηθούν οι πληρωμές με μετρητά στην εφορία. Σχετικά με τη διαφθορά, η κυβέρνηση προγραμματίζει να ξεκινήσει την εφαρμογή του σχεδίου για την καταπολέμηση της διαφθοράς και να ενισχύσει την προστασία των πληροφοριοδοτών, ενώ οι αποφάσεις για εσωτερικά πειθαρχικά μέτρα θα λαμβάνονται από κεντρικό όργανο. · Η κυβέρνηση είναι αποφασισμένη να διασφαλίσει αυστηρότερο έλεγχο επί των πάσης φύσεως δαπανών της γενικής κυβέρνησης και έλαβε στον τομέα αυτό σημαντικά μέτρα. Το Υπουργείο Οικονομικών βοήθησε στην ενίσχυση της παρακολούθησης των δεσμεύσεων μέσω της καθιέρωσης μητρώων δεσμεύσεων στους υπεύθυνους για τις δαπάνες φορείς. Παρά τις αρχικές καθυστερήσεις στη συγκρότηση ενός αποτελεσματικού θεσμικού οργάνου διαχείρισης δημοσίων οικονομικών, το 72% των φορέων της γενικής κυβέρνησης ανέφεραν στοιχεία μέσω μητρώων δεσμεύσεων τον Ιούνιο του 2012, καλύπτοντας τους διαρθρωτικούς συγκριτικούς στόχους για τον Ιούνιο. Η κάλυψη έχει τώρα ανέλθει στο 90% τον Δεκέμβριο του 2012, καθώς ο κύριος φορέας παροχής υπηρεσιών υγειονομικής περίθαλψης, ο ΕΟΠΥΥ, θα έχει ξεκινήσει να υποβάλλει στοιχεία μέσω της ηλεκτρονικής πύλης από τον Οκτώβριο του 2012. Ο ΕΟΠΥΥ οφείλει να συμμορφωθεί πλήρως ως προς την αναφορά του μητρώου δεσμεύσεών του μέσω της ηλεκτρονικής πύλης. Η δημοσιονομική εποπτεία των τομέων της κοινωνικής ασφάλισης και της υγείας πρέπει να βελτιωθεί. · Βελτιώνονται η εκτέλεση του προϋπολογισμού και η χρηστή δημοσιονομική διαχείριση, με την ενίσχυση επίσης του ρόλου του Υπουργείου Οικονομικών. Στις 17 Νοεμβρίου 2012, το υπουργικό συμβούλιο ενέκρινε νομοσχέδιο (που μετετράπη σε νόμο στις 18 Νοεμβρίου), με το οποίο θεσπίζονται: (i) μνημόνια συνεργασίας μεταξύ του Υπουργείου Οικονομικών και άλλων υπουργείων ή μεταξύ των υπουργείων και των επικεφαλής των εποπτευόμενων φορέων του ευρύτερου δημόσιου τομέα, που θα υπογράφονται έως τις 31 Δεκεμβρίου εκάστου έτους· (ii) εσωτερικό σύμφωνο σταθερότητας για την τοπική αυτοδιοίκηση με βάση υποχρέωση ισοσκελισμένου προϋπολογισμού και στο οποίο περιλαμβάνονται διορθωτικοί μηχανισμοί και μηχανισμοί επιβολής κυρώσεων ως αυτόματες περικοπές δαπανών προς εφαρμογή κατά κανόνα όταν αναμένεται εκτροχιασμός στόχων· (iii) ενισχυμένο σύστημα μηνιαίας παρακολούθησης της εκτέλεσης του προϋπολογισμού για τις κρατικές επιχειρήσεις (ΔΕΚΟ) με κυρώσεις για όσες ΔΕΚΟ δεν τηρούν τους συμφωνημένους στόχους· και (iv) ενισχυμένο συγκεντρωτικό σχεδιασμό και εκτέλεση του προϋπολογισμού με τον οποίο ενδυναμώνονται οι εξουσίες συντονισμού του Γενικού Λογιστηρίου του Κράτους (ΓΛΚ) προς τις γενικές διευθύνσεις οικονομικών υπηρεσιών των αρμόδιων υπουργείων. Το νομοσχέδιο προβλέπει επίσης μηνιαία υποβολή του προγράμματος εκτέλεσης του προϋπολογισμού και της πραγματικής εκτέλεσης προς τον εποπτεύοντα γενικό διευθυντή οικονομικών υπηρεσιών και το ΓΛΚ (ανάλογα με το ύψος του προϋπολογισμού των). Ο νόμος επιτρέπει επίσης στο Υπουργείο Οικονομικών να λαμβάνει διορθωτικά μέτρα καθ’όλη τη διάρκεια του έτους εναντίον οποιουδήποτε φορέα (εκτός ΔΕΚΟ και τοπικής αυτοδιοίκησης) αδυνατεί να ανταποκριθεί στις δημοσιονομικές του υποχρεώσεις, συμπεριλαμβανομένης της δυνατότητας υπαγωγής του στην άμεση εποπτεία του Υπουργείου Οικονομικών. 5. Συμπέρασμα Η Ελλάδα έχει λάβει αποτελεσματικά μέτρα ώστε να διορθωθεί η κατάσταση υπερβολικού ελλείμματος σε συμμόρφωση με την απόφαση 2011/734/ΕΕ του Συμβουλίου. Η Ελλάδα εξασφάλισε κατά την περίοδο 2010-2012 βελτίωση του διαρθρωτικού ισοζυγίου η οποία είναι ήδη μεγαλύτερη από τις τουλάχιστον 10 εκατοστιαίες μονάδες του ΑΕΠ στο διάστημα 2009-14 όπως συνέστησε το Συμβούλιο. Εκτιμάται ότι η Ελλάδα βελτίωσε το διαρθρωτικό της έλλειμμα κατά 13,9 εκατοστιαίες μονάδες του ΑΕΠ, από 14,7% του ΑΕΠ το 2009 σε εκτιμώμενο έλλειμμα 1,5% το 2012. Το έλλειμμα της γενικής κυβέρνησης προβλέπεται να έχει βελτιωθεί από 15,6% του ΑΕΠ το 2009 σε 6,9% το 2012. Η Ελλάδα έλαβε μέτρα για την συγκράτηση του ελλείμματος το 2012. Προκειμένου να θέσουν τέρμα στη σημερινή κατάσταση υπερβολικού ελλείμματος το ταχύτερο δυνατό, σύμφωνα με την απόφαση του Συμβουλίου 2011/734/ΕΕ, οι ελληνικές αρχές έχουν επίσης λάβει αποφασιστικά μέτρα για την εξυγίανση των δημόσιων οικονομικών τους το 2013 και 2014, με την έγκριση του προϋπολογισμού 2013 και της μεσοπρόθεσμης δημοσιονομικής στρατηγικής 2013-2016. Ο προϋπολογισμός για το 2013 που εγκρίθηκε από το Κοινοβούλιο περιλαμβάνει επιπλέον μέτρα εσόδων και δαπανών άνω των 9,2 δισεκατ. ευρώ (πάνω από το 5% του ΑΕΠ). Στη ΜΠΔΣ και στη συναφή νομοθεσία εφαρμογής της διατυπώνεται μια πολύ ευμεγέθης και εμπροσθοβαρής δημοσιονομική εξυγίανση με πλήρη σειρά διαρθρωτικών μέτρων που υποσημαίνουν ουσιώδη δημοσιονομική εξυγίανση. Αυτό αναμένεται να προλειάνει το έδαφος για την επίτευξη πρωτογενούς πλεονάσματος ύψους 4,5% του ΑΕΠ, και δημοσιονομικού ελλείμματος 2,0% του ΑΕΠ έως το 2016. Η οικονομική δραστηριότητα προβλέπεται τώρα ότι θα είναι πολύ πιο αδύναμη απ’ό,τι αναμενόταν όταν εκδόθηκε η απόφαση 2012/734/ΕΕ τον Μάρτιο 2012. Το πραγματικό ΑΕΠ αναμένεται να συρρικνωθεί το 2012 κατά 6,0% και κατά 4,2% το 2013, έναντι 4,7% και 0,0% αντιστοίχως στην προηγούμενη απόφαση του Συμβουλίου. Σε σχέση με τις διαθέσιμες προβλέψεις, τον Μάρτιο, οι τρέχουσες προβλέψεις αντιπροσωπεύουν μια σημαντικά μεγαλύτερη και πιο επίμονη συρρίκνωση της οικονομικής δραστηριότητας. Αυτή η αισθητή επιδείνωση του οικονομικού σεναρίου υποδηλώνει αντίστοιχη επιδείνωση των προοπτικών για τα δημόσια οικονομικά εάν δεν μεταβληθούν οι ασκούμενες πολιτικές. Με γνώμονα το ανωτέρω σκεπτικό, η Επιτροπή συνιστά στο Συμβούλιο να παρατείνει την προθεσμία για τη διόρθωση του υπερβολικού ελλείμματος κατά δύο έτη έως το 2016, να αναθεωρήσει τους δημοσιονομικούς στόχους που πρέπει να τηρήσει η Ελλάδα το 2013 και 2014, και να καθορίσει νέους στόχους για το 2015 και 2016. Οι στόχοι αυτοί θα πρέπει να καθοριστούν με βάση το πρωτογενές ισοζύγιο της γενικής κυβέρνησης σε ονομαστικούς όρους. Για το 2012 το πρωτογενές έλλειμμα θα πρέπει να διαμορφωθεί σε 2.925 εκατ. ευρώ (1,5% του ΑΕΠ), για το 2013 το πρωτογενές ισοζύγιο θα πρέπει να ανέρχεται σε 0 (0% του ΑΕΠ), για το 2014 σε 2.775 εκατ. ευρώ (1,5% του ΑΕΠ), για το 2015 σε 5.700 εκατομμύρια ευρώ (3,0% του ΑΕΠ) και για το 2016 σε 9.000 εκατ. ευρώ (4,5% του ΑΕΠ). Η νέα δημοσιονομική πορεία υποσημαίνει βελτίωση του κυκλικά προσαρμοσμένου πρωτογενούς ισοζυγίου προς ΑΕΠ από 4,1% το 2012 σε 6,2% το 2013, και σε τουλάχιστον 6,4% του ΑΕΠ το 2014, 2015 και 2016. Οι στόχοι για το πρωτογενές ισοζύγιο συνεπάγονται συνολικό έλλειμμα 5,4% του ΑΕΠ το 2013, 4,5% του ΑΕΠ το 2014, 3,4% του ΑΕΠ το 2015 δείκτη και 2,0% του ΑΕΠ το 2016. Οι αντίστοιχες αριθμητικές τιμές για το κυκλικά προσαρμοσμένο ισοζύγιο γενικής κυβέρνησης εκτιμώνται ότι θα είναι -1,3% του ΑΕΠ το 2012, 0,7% του ΑΕΠ το 2013 και 0,4% του ΑΕΠ το 2014. Οι αντίστοιχες αριθμητικές τιμές για τον κυκλικά προσαρμοσμένο δείκτη δημόσιου ελλείμματος προς ΑΕΠ εκτιμώνται ότι θα είναι -1,3% το 2012, 0,7% το 2013, 0,4% το 2014, 0,0% το 2015 και -0,4% το 2016, που αντικατοπτρίζουν την πορεία των πληρωμών για τόκους. Στο πλαίσιο μιας σφαιρικής προσέγγισης για την εξασφάλιση της εκπλήρωσης των δημοσιονομικών δεσμεύσεων, ενισχυόμενοι τομείς καίριας σημασίας είναι οι διορθωτικοί μηχανισμοί και μηχανισμοί επιβολής κυρώσεων, η διαφάνεια, η λογοδοσία, η εποπτεία. Στο πλαίσιο αυτό, υλοποιούνται οι αναγκαίες θεσμικές βελτιώσεις. Αυτές περιλαμβάνουν, μεταξύ άλλων: ενίσχυση της διακυβέρνησης και ανεξαρτησίας του Ταμείου Αξιοποίησης της Ιδιωτικής Περιουσίας του Δημοσίου (ΤΑΙΠΔ) μέσω τριμηνιαίων μηχανισμών αυτόματης διόρθωσης στη διαδικασία ιδιωτικοποιήσεων, εφόσον υπάρξουν αποκλίσεις στους στόχους, και επανενεργοποίηση της λειτουργίας του υφισταμένου Γραφείου προϋπολογισμού της Βουλής με την ενίσχυση της φήμης, της ανεξαρτησίας και της τεχνικής ικανότητάς του με μετεξέλιξη σε άρτιο Δημοσιονομικό Συμβούλιο (π.χ. παροχή/έγκριση προβλέψεων για την κατάρτιση του προϋπολογισμού, παρακολούθηση της συμμόρφωσης με τους δημοσιονομικούς στόχους και δημοσιονομικούς κανόνες, παροχή ανεξάρτητων αξιολογήσεων των δημοσιονομικών εξελίξεων και προκλήσεων, κλπ.), αξιοποιώντας τις βέλτιστες διεθνείς πρακτικές. Η Κυβέρνηση θα μεριμνήσει για την αποτελεσματική και έγκαιρη εξυπηρέτηση του χρέους και την παρακολούθηση των ταμειακών ροών μέσω μιας ενισχυμένης εφαρμογής του λογαριασμού εξυπηρέτησης του χρέους που θεσπίστηκε με τον Νόμο 4063/2012 (με τον οποίο καθιερώθηκε ένας ξεχωριστός λογαριασμός στην Τράπεζα της Ελλάδας). Σύμφωνα με τον νόμο, οι εκταμιεύσεις σε αυτόν τον λογαριασμό δεν μπορούν να χρησιμοποιηθούν για κανέναν άλλο σκοπό εκτός από την εξυπηρέτηση του χρέους, συμπεριλαμβανομένων των αποσβέσεων και του κόστους πληρωμής των τόκων των δανείων της Ελληνικής Δημοκρατίας, των συναλλαγών διαχείρισης του χρέους και παραγώγων, καθώς και κάθε παράλληλο κόστος (αμοιβές και λοιπά έξοδα) που σχετίζεται με εξυπηρέτηση του χρέους και γενικότερα τη διαχείριση του Δημοσίου Χρέους. Τα έσοδα του λογαριασμού αυτού είναι η εκταμίευση των δανείων του ΕΤΧΣ, με την επιφύλαξη ειδοποίησης αποδοχής του ΕΤΧΣ, καθώς και οι συνεισφορές της Ελληνικής Δημοκρατίας στην εξυπηρέτηση του χρέους, περιλαμβανομένου του συνόλου των εισπράξεων από την ιδιωτικοποίηση κρατικών περιουσιακών στοιχείων και τουλάχιστον του 30% των έκτακτων εσόδων. Οι πάσης φύσεως πληρωμές από τον λογαριασμό αυτό θα υπόκεινται σε προηγούμενη υποβολή λεπτομερών εκθέσεων προς το ΕΤΧΣ/ΕΜΣ και σε εκ των υστέρων επιβεβαίωση από τον κάτοχο του λογαριασμού. ΠΑΡΑΡΤΗΜΑ: ΜΕΤΡΑ ΠΟΥ ΑΠΑΙΤΟΥΝΤΑΙ ΜΕ ΤΗΝ ΑΠΟΦΑΣΗ 2011/734/ΕΕ ΤΟΥ ΣΥΜΒΟΥΛΙΟΥ της 13ης Μαρτίου 2012 Άρθρο 1 παράγραφος 1. Η Ελλάδα τερματίζει την παρούσα κατάσταση υπερβολικού ελλείμματος το ταχύτερο δυνατόν και το αργότερο έως το 2014. || ΔΕΝ ΤΗΡΗΘΗΚΕ - Νέα σύσταση για παράταση έως το 2016 της προθεσμίας για τη διόρθωση του υπερβολικού ελλείμματος. Άρθρο 1 παράγραφος 2. Η πορεία της προσαρμογής με στόχο τη διόρθωση του υπερβολικού ελλείμματος αποσκοπεί στην επίτευξη πρωτογενούς δημοσιονομικού ελλείμματος (έλλειμμα χωρίς τις δαπάνες για τόκους) που δεν θα υπερβαίνει τα 2.037 εκατομμύρια ευρώ (1,0 % του ΑΕΠ) το 2012, και πρωτογενών πλεονασμάτων τουλάχιστον 3.652 εκατομμυρίων ευρώ (1,8 % του ΑΕΠ) το 2013 και 9.352 εκατομμυρίων ευρώ (4,5 % του ΑΕΠ) το 2014. Αυτοί οι στόχοι για το πρωτογενές έλλειμμα/πλεόνασμα συνεπάγονται συνολικό έλλειμμα 14.811 εκατομμυρίων ευρώ (7,3 % του ΑΕΠ) το 2012, 9.462 εκατομμυρίων ευρώ (4,7 % του ΑΕΠ) το 2013 και 4.499 εκατομμυρίων ευρώ (2,2 % του ΑΕΠ) το 2014. Για τον σκοπό αυτό, θα πρέπει να επιτευχθεί βελτίωση του διαρθρωτικού ισοζυγίου κατά 10 % τουλάχιστον του ΑΕΠ κατά τη διάρκεια της περιόδου 2009-2014. Τα έσοδα από τις ιδιωτικοποιήσεις περιουσιακών στοιχείων (χρηματοοικονομικών ή μη) καθώς και οι μεταφορές ποσών που συνδέονται με την απόφαση του Eurogroup, της 21ης Φεβρουαρίου 2012, σχετικά με τα έσοδα των κεντρικών τραπεζών της ευρωζώνης, συμπεριλαμβανομένης της Τράπεζας της Ελλάδος, που προέρχονται από την κατοχή, στα επενδυτικά πακέτα τους, ελληνικών κρατικών ομολόγων δεν πρόκειται να μειώσουν την απαιτούμενη προσπάθεια δημοσιονομικής εξυγίανσης και δεν θα πρέπει να υπολογίζονται στην αξιολόγηση αυτών των στόχων. || ΤΗΡΗΘΗΚΕ ΕΝ ΜΕΡΕΙ - Σύμφωνα με τη λεπτομερή υπηρεσιακή αξιολόγηση στην έκθεση συμμόρφωσης, το έλλειμμα της γενικής κυβέρνησης το 2012 αναμένεται να διαμορφωθεί σε 6,9% του ΑΕΠ με πρωτογενές έλλειμμα 1,5% του ΑΕΠ. Το 2012 αναμένεται συνεπώς συνολικό έλλειμμα ΕΣΟΛ κατά 0,4 εκατοστιαίες μονάδες του ΑΕΠ καλύτερο από το ανώτατο όριο 7,3% του ΑΕΠ (βάσει του ΕΣΟΛ95) έλλειμμα της γενικής κυβέρνησης για το 2012, όπως καθορίστηκε με την απόφαση του Συμβουλίου. Το πρωτογενές έλλειμμα αναμένεται ωστόσο να είναι ελαφρώς υψηλότερο από το στοχευόμενο 1,0% του ΑΕΠ, λόγω της σοβαρότερης από την αναμενόμενη ύφεσης. Η αθροιστική βελτίωση στο διάστημα 2009-2012 στο διαρθρωτικό ισοζύγιο αναμένεται να είναι 13,9% του ΑΕΠ έναντι 10% στόχου βελτίωσης για το 2009-14. Άρθρο 1 παράγραφος 3. Η πορεία προσαρμογής που αναφέρεται στην παράγραφο 2είναι σύμφωνη με ετήσια μεταβολή του ενοποιημένου δημόσιου χρέους ύψους κατά 26,954 εκατ. ευρώ το 2012, 6,775 εκατ. ευρώ το 2013 και 1,492 εκατ. ευρώ το 2014. || ΔΕΝ ΤΗΡΗΘΗΚΕ - Το ενοποιημένο χρέος της γενικής κυβέρνησης αναμένεται να υποχωρήσει κατά 11,1 δισεκατ. ευρώ το 2012, έναντι 26,957 δισεκατ. ευρώ που ορίζονται στην απόφαση του Συμβουλίου. Αυτό οφείλεται στα χαμηλότερα από τα αναμενόμενα έσοδα από ιδιωτικοποιήσεις, χαμηλότερη από την αναμενόμενη εξυγίανση του δημόσιου χρέους και χειρότερους από τους αναμενόμενους διακανονισμούς μετρητών και άλλες προσαρμογές τόκων. Άρθρο 2 παράγραφος 7α Η Ελλάδα λαμβάνει αμέσως τα ακόλουθα μέτρα: || α) μείωση των φαρμακευτικών δαπανών κατά τουλάχιστον 1.076 εκατ. ευρώ το 2012· || ΤΗΡΗΘΗΚΕ. - Νόμος 4052/2012 (ΦΕΚ 41/A/01.03.2012) - Μείωση της τιμής των φαρμάκων: Υπουργική απόφαση ΥΓ/151/29.02.2012- ΦΕΚ 545/B/01.03.2012. - Μείωση της τιμής των φαρμάκων για τα οποία έχει λήξει η ευρεσιτεχνία: Υπουργική απόφαση ΥΓ/151/29.02.2012- ΦΕΚ 545/B/01.03.2012. - Μείωση της τιμής των γενόσημων φαρμάκων: Υπουργική απόφαση ΥΓ/151/29.02.2012- ΦΕΚ 545/B/01.03.2012. - Μείωση της τιμής των μη επώνυμων φαρμάκων: Υπουργική απόφαση ΥΓ/151/29.02.2012- ΦΕΚ 545/B/01.03.2012. - Αύξηση της συμμετοχής στις πληρωμές: Κοινή υπουργική απόφαση F42000oik2555/353/28.02.2012- ΦΕΚ 497/28.02.2012. - Μείωση του περιθωρίου κέρδους των φαρμακείων και φαρμακαποθηκών: Υπουργική απόφαση ΥΓ/151/29.02.2012- ΦΕΚ 545/B/01.03.2012. - Υποχρεωτική εφαρμογή της ηλεκτρονικής συνταγογράφησης: Υπουργική απόφαση ΥΓ/148/29.02.2012 ΦΕΚ 545/B/01.03.2012 - Υποχρεωτικά πρωτόκολλα: Υπουργική απόφαση Y4a/29.02.2012 ΦΕΚ 545/B/01.03.2012 - Αποζημίωση φαρμακοποιών μόνο με ηλεκτρονική συνταγογράφηση: Υπουργική απόφαση ΥΓ/148/29.02.2012 ΦΕΚ 545/B/01.03.2012. - Εκπτώσεις για κατάλογο μη υποχρεωτικών προϊόντων: Υπουργική απόφαση ΥΓ/151/29.02.2012 ΦΕΚ 545/B/01.03.2012. - Εγκύκλιοι με τις οποίες ζητείται επικαιροποίηση των προϋπολογισμών των νοσοκομείων και ταμείων κοινωνικής ασφάλισης. F.80000/5368/1108/06.03.2012 και 22435/06.03.2012 και Κοινή υπουργική απόφαση Y10/G.P. οικ ΓΥ156/01.03.2012. - Ανάκτηση αχρεωστήτως καταβληθέντων: Υπουργική απόφαση ΓΥ 150/01.03.2012- ΦΕΚ 681/B/08.03.2012 β) μείωση των αμοιβών για τις υπερωρίες όσον αφορά τους γιατρούς των νοσοκομείων κατά τουλάχιστον 50 εκατ. ευρώ το 2012· || ΤΗΡΗΘΗΚΕ. - Μείωση των αμοιβών υπερωριών των γιατρών: Νόμος 4051/2012, ΦΕΚ 40/A/29.02.2012. - Εγκύκλιος εφαρμογής 2/17589/022/29.02.2012 γ) μείωση των δαπανών για την αγορά στρατιωτικού υλικού κατά τουλάχιστον 300 εκατ. ευρώ (μετρητά και παραδόσεις) το 2012· || ΤΗΡΗΘΗΚΕ. Μειώσεις στις προμήθειες στρατιωτικού υλικού: Νόμος 4051/2012 ΦΕΚ 40/A/29.02.2012 δ) μείωση κατά 10 % των αμοιβών των αιρετών μελών και του σχετικού προσωπικού της τοπικής αυτοδιοίκησης κατά το 2012 και μείωση του αριθμού των αντιδημάρχων και του συναφούς προσωπικού κατά το 2013 με στόχο την εξοικονόμηση τουλάχιστον 9 εκατ. ευρώ το 2012 και επιπροσθέτως 28 εκατ. ευρώ το 2013· || ΤΗΡΗΘΗΚΕ. Κατά 10% μείωση των αποδοχών των αιρετών και συναφών μελών προσωπικού: Νόμος 4051/2012 ΦΕΚ 40/A/29.02.2012. Η μείωση των αποδοχών έχει άμεση εφαρμογή. Ωστόσο, η μείωση του αριθμού των αναπληρωτών δημάρχων και του σχετικού προσωπικού παράγει αποτελέσματα μόνον από την 1η Ιανουαρίου 2013. ε) μείωση των λειτουργικών δαπανών της κεντρικής κυβέρνησης και των δαπανών σχετικά με τις εκλογές κατά τουλάχιστον 370 εκατ. ευρώ (σε σύγκριση με τον προϋπολογισμό του 2012), εκ των οποίων τουλάχιστον 100 εκατ. ευρώ αφορούν στρατιωτικές λειτουργικές δαπάνες και τουλάχιστον 70 εκατ. ευρώ δαπάνες για εκλογές· || ΤΗΡΗΘΗΚΕ. Μείωση των λειτουργικών δαπανών της κεντρικής κυβέρνησης και των εκλογικών δαπανών: Νόμος 4051/2012 ΦΕΚ 40/A/29.02.2012. Αν και έχουν πραγματοποιηθεί οι νομοθετικές αλλαγές, η μείωση των δαπανών σε ορισμένες κατηγορίες ήταν εκ των υστέρων μικρότερη απ’όσο είχε αρχικά περιληφθεί στο πρόγραμμα λόγω του γεγονότος ότι ορισμένες μη αναμενόμενες δαπάνες δεν είχαν αντισταθμιστεί επαρκώς από άλλες εξοικονομήσεις (οπότε απαιτούν την αύξηση των πιστώσεων από το αποθεματικό για απρόβλεπτα). στ) μείωση των λειτουργικών δαπανών της τοπικής αυτοδιοίκησης με στόχο την εξοικονόμηση τουλάχιστον 50 εκατ. ευρώ το 2012· || ΤΗΡΗΘΗΚΕ. Περικοπές σε επιδοτήσεις και επιχορηγήσεις: Νόμος 4051/2012 ΦΕΚ 40/A/29.02.2012 ζ) μείωση των επιδοτήσεων σε κατοίκους απόμακρων περιοχών και μείωση των επιχορηγήσεων σε διάφορους φορείς που εποπτεύονται από τα υπουργεία με στόχο τη μείωση των δαπανών το 2012 κατά τουλάχιστον 190 εκατ. ευρώ· || ΤΗΡΗΘΗΚΕ. - Απόκεντρες περιφέρειες: Κοινή υπουργική απόφαση 1411/25952/05.03.2012 - Επιχορηγήσεις: Υπουργική απόφαση περί τροποποιήσεως του προϋπολογισμού του Υπουργείου Παιδείας Φ.1/A/137/23741/IB/06.03.2012, περί τροποποιήσεως του προϋπολογισμού εφαρμογής Φ.α/A9017022/16.02.2012, περί επιχορηγήσεων στα πανεπιστήμια σχετικά με συμβασιούχους υπαλλήλους των πανεπιστημίων Φ.α/Γ23736/IB/06.03.2012, περί επιχορηγήσεων στα πανεπιστήμια για λειτουργικές δαπάνες 1/A/23740/IB/06.03.2012, περί επιχορηγήσεων στα πανεπιστήμια για δαπάνες εστίασης φοιτητών Φ.1/B 23738/IB/06.03.2012, περί επιχορηγήσεων στις τεχνικές σχολές για συμβασιούχους υπαλλήλους, λειτουργικές δαπάνες και δαπάνες εστίασης φοιτητών 23734/IB/06.03.2012. - Περί τροποποιήσεως του προϋπολογισμού του Υπουργείου Παιδείας και Πολιτισμού ΥΠΠΟΤ/OIKON/A1/19924/05.03.2012 η) μείωση του προϋπολογισμού για δημόσιες επενδύσεις (ΠΔΕ) κατά 400 εκατομμύρια ευρώ το 2012. Αυτή η μείωση του προϋπολογισμού δημόσιων επενδύσεων δεν θα έχει καμία επίπτωση στα έργα τα οποία συγχρηματοδοτούνται από τα διαρθρωτικά ταμεία (συμπεριλαμβανομένων των έργων ΔΕΔ-Μ)· || ΤΗΡΗΘΗΚΕ. Μείωση του ΠΔΕ: Νόμος 4051/2012 ΦΕΚ 40/A/29.02.2012 θ) αλλαγές στα ταμεία επικουρικών συντάξεων και στα συνταξιοδοτικά ταμεία με υψηλές μέσες συντάξεις ή τα οποία λαμβάνουν μεγάλες επιδοτήσεις από τον προϋπολογισμό και περικοπές σε άλλες υψηλές συντάξεις με στόχο την εξοικονόμηση τουλάχιστον 450 εκατ. ευρώ το 2012 (καθαρά, αφού ληφθεί υπόψη η επίπτωση στους φόρους και στις ασφαλιστικές εισφορές)· || ΤΗΡΗΘΗΚΕ. - Αλλαγές στις επικουρικές συντάξεις Νόμος 4051/2012 ΦΕΚ 40/A/29.02.2012. - Κοινή υπουργική απόφαση για το NAT ΦΕΚ 499/B/28.02.2012 ι) περικοπές των οικογενειακών επιδομάτων όσον αφορά τα νοικοκυριά υψηλού εισοδήματος με στόχο την εξοικονόμηση 43 εκατ. ευρώ το 2012· || ΤΗΡΗΘΗΚΕ. Περικοπές στα οικογενειακά επιδόματα Νόμος 4052/2012 ΦΕΚ 41/A/01.03.2012 ια) υπουργικές αποφάσεις για την πλήρη εφαρμογή του νέου μισθολογίου σε όλους τους σχετικούς φορείς και νομοθεσία σχετικά με τους τρόπους ανάκτησης των καθ’ υπέρβαση καταβληθέντων μισθών από τον Νοέμβριο του 2011· || ΤΗΡΗΘΗΚΕ. - Μισθολογική κλίμακα: Νόμος 4051/2012 ΦΕΚ 40/A/29.02.2012 - Κοινή υπουργική απόφαση για το προσωπικό υπουργικών γραφείων 2-16306/0022/23.02.2012 ΦΕΚ 78/Yo/24.02.2012 - Κοινή υπουργική απόφαση για τις συμβάσεις αορίστου χρόνου 2-391/0022/17.02.2012 ΦΕΚ B 414/23.02.2012 - Κοινή υπουργική απόφαση για βαρέα καθήκοντα ΦΕΚ 465/B/24.02.2012 - Κοινή υπουργική απόφαση για τους δικηγόρους ΦΕΚ 498/B/28.02.2012 - Κοινή υπουργική απόφαση για ειδικούς επιστήμονες ανεξαρτήτων αρχών ΦΕΚ 498/B/28.02.2012 ιβ) τροποποιήσεις των άρθρων 3 και 21 του νόμου 4038/2012 με στόχο την αναθεώρηση των όρων παράτασης των χρονοδιαγραμμάτων αποπληρωμής για οφειλόμενους τόκους και ασφαλιστικές εισφορές: τα χρονοδιαγράμματα αποπληρωμής θα εφαρμοστούν μόνο στα ήδη οφειλόμενα ποσά κάτω των 10.000 ευρώ όσον αφορά τους ιδιώτες και κάτω των 75.000 ευρώ όσον αφορά τις επιχειρήσεις. Οι φορολογούμενοι που θα ζητήσουν να υπαχθούν σε ένα παρατεταμένο χρονοδιάγραμμα αποπληρωμής πρέπει να γνωστοποιήσουν όλες τις χρηματοοικονομικές τους καταστάσεις στις φορολογικές αρχές, || ΤΗΡΗΘΗΚΕ. ιγ) νόμος πλαίσιο με ριζική αναθεώρηση της λειτουργίας των ταμείων δευτερεύουσας/επικουρικής σύνταξης με στόχο τη σταθεροποίηση των συνταξιοδοτικών δαπανών, την εγγύηση της δημοσιονομικής ουδετερότητας αυτών των ταμείων και την διασφάλιση της μεσοπρόθεσμης και μακροπρόθεσμης βιωσιμότητας του συστήματος. || ΤΗΡΗΘΗΚΕ. Άρθρο 2 παράγραφος 8. Η Ελλάδα υποχρεούται να εφαρμόσει τα ακόλουθα μέτρα μέχρι τα τέλη Μαρτίου του 2012: || α) μεταρρύθμιση των συστημάτων δευτερεύουσας/επικουρικής σύνταξης κατόπιν διαβούλευσης με την ευρωπαϊκή Επιτροπή, την Ευρωπαϊκή Κεντρική Τράπεζα και το Διεθνές Νομισματικό Ταμείο και έγκρισή της από την επιτροπή οικονομικής πολιτικής όσον αφορά τον εκτιμώμενο αντίκτυπο στη μακροπρόθεσμη βιωσιμότητα. Οι παράμετροι του νέου συστήματος προκαθορισμένων εισφορών με πλασματικό χρόνο ασφάλισης διασφαλίζει τη μακροπρόθεσμη αναλογιστική ισορροπία σύμφωνα με τις εκτιμήσεις της εθνικής αναλογιστικής αρχής· || ΤΗΡΗΘΗΚΕ. β) προσαρμογή των περιθωρίων κέρδους των φαρμακείων και σταδιακή μείωση του συνολικού περιθωρίου κέρδους κάτω από το 15%. || ΤΗΡΗΘΗΚΕ ΚΑΙ ΣΕ ΕΞΕΛΙΞΗ. Ψηφίστηκε από τη Βουλή ο Νόμος 4052/2012. Στα τέλη Σεπτεμβρίου 2012, οι αρχές περιέκοψαν τα 6, 7 και 8% περιθώρια κέρδους των φαρμακείων για φάρμακα αξίας άνω των 200 ευρώ σύμφωνα με τον Νόμο 4052/2012. Συνεπεία του μέτρου εφαρμόζονται μόνο 30 ευρώ για φάρμακα αξίας άνω των 200 ευρώ. γ) πραγματοποίηση της δεύτερης φάσης της υπάρχουσας λειτουργικής επανεξέτασης των κοινωνικών προγραμμάτων που συνίσταται σε λεπτομερέστερη επανεξέταση ειδικών προγραμμάτων, με στόχο τη μείωση της υπερβολικής κατάτμησης, την εξοικονόμηση πόρων και την αύξηση της αποδοτικότητας· || ΣΕ ΕΞΕΛΙΞΗ Δεν έχει ακόμη οριστικοποιηθεί ούτε συμφωνηθεί με τις ελληνικές αρχές η έκθεση του ΟΟΣΑ σχετικά με τα κοινωνικά προγράμματα. Παρόλ’αυτά, ορισμένες από τις διαπιστώσεις της έκθεσης χρησιμοποιήθηκαν για την αλλαγή πολιτικών σχετικά με τα κοινωνικά προγράμματα. δ) εκτέλεση όλων των ιατρικών πράξεων με ηλεκτρονική συνταγογράφηση (φάρμακα, παραπεμπτικά, διαγνώσεις, χειρουργεία) στις μονάδες του εθνικού συστήματος υγείας (ΕΣΥ) καθώς και στους παρόχους που προσλαμβάνονται από τον ΕΟΠΥΥ και τα ταμεία κοινωνικής ασφάλισης· production of detailed monthly auditing reports by NHS facilities and by providers; ορισμός χαμηλότερου κόστους συμμετοχής των ασθενών για τα γενόσημα φάρμακα που έχουν σημαντικά χαμηλότερη τιμή από την τιμή αναφοράς (κάτω από το 60 % της τιμής αναφοράς) με βάση την εμπειρία άλλων κρατών μελών· δημοσίευση από τα ταμεία κοινωνικής ασφάλισης ετήσιας έκθεσης για την ιατρική συνταγογράφηση· καθιέρωση από όλα τα νοσοκομεία μητρώων υποχρεώσεων· || ΤΗΡΗΘΗΚΕ ΚΑΙ ΣΕ ΕΞΕΛΙΞΗ. Ψηφίσθηκε ο Νόμος 4052/2012 και εκδόθηκε το αντίστοιχο Υπουργικό Διάταγμα. Η ηλεκτρονική συνταγογράφηση καλύπτει ποσοστό πάνω από το 90 % των συνταγών φαρμάκων. Το σύστημα ηλεκτρονικής συνταγογράφησης για παραπομπές και διαγνωστικές εξετάσεις υπάρχει, αλλά η κάλυψη είναι ακόμη περιορισμένη και μη ενοποιημένη με το υπόλοιπο σύστημα ηλεκτρονικής συνταγογράφησης. Οι αρχές συνεργάζονται με τις σουηδικές αρχές ώστε να βελτιώσουν το σύστημα ηλεκτρονικής συνταγογράφησης. Οι αρχές μέχρι τα μέσα Νοεμβρίου θα συγχωνεύσουν τις ηλεκτρονικές διαγνώσεις στο σύστημα ηλεκτρονικής συνταγογράφησης φαρμάκων. ΤΗΡΗΘΗΚΕ ΚΑΙ ΣΕ ΕΞΕΛΙΞΗ. Ο ΕΟΠΥΥ έχει πλέον καθημερινή πρόσβαση στα δεδομένα της ηλεκτρονικής συνταγογράφησης και είναι σε θέση να συντάξει εκθέσεις για την ηλεκτρονική συνταγογράφηση. Στις αρχές Οκτωβρίου οι αρχές μοιράστηκαν μια πολύ απλή πρώτη έκθεση. ΤΗΡΗΘΗΚΕ ΚΑΙ ΣΕ ΕΞΕΛΙΞΗ Επί της ουσίας, ο επιμερισμός των δαπανών είναι χαμηλότερος για τα φθηνότερα γενόσημα φάρμακα, καθώς ο Νόμος 4052/2012 και το Υπουργικό Διάταγμα αναφέρουν ότι επιστρέφονται οι δαπάνες μόνο για το φθηνότερο φάρμακο σε κάθε κατηγορία INN, ενώ για τα άλλα ο ασθενής θα πληρώνει τη διαφορά τιμής. Με άλλα λόγια, η τιμή των φθηνότερων γενόσημων είναι η τιμή αναφοράς για την αποζημίωση. Στα μέσα Νοεμβρίου οι αρχές καθιέρωσαν ένα εσωτερικό σύστημα τιμών αναφοράς σε επίπεδο ATC-4, μαζί με τη δημοσίευση του καταλόγου μη υποχρεωτικών προϊόντων. ΤΗΡΗΘΗΚΕ ΚΑΙ ΣΕ ΕΞΕΛΙΞΗ. Οι αρχές παράγουν δεδομένα και διεξάγουν αναλύσεις. Οι αρχές υπέβαλαν ένα πρώτο σχέδιο έκθεσης πριν από τα τέλη Σεπτεμβρίου. Η δομή και το περιεχόμενο της έκθεσης πρέπει να βελτιωθούν σημαντικά. ΤΗΡΗΘΗΚΕ ΚΑΙ ΣΕ ΕΞΕΛΙΞΗ. Ορίστηκαν εσωτερικοί ελεγκτές στα περισσότερα αλλά όχι σε όλα τα νοσοκομεία. Αναμένεται να υποβληθεί έκθεση στην Επιτροπή μέχρι τα μέσα Νοεμβρίου. ε) καθιέρωση νέων συγκεντρωτικών προμηθειών σε ό,τι αφορά τα ιατροφαρμακευτικά προϊόντα για το ΕΣΥ μέσω της Συντονιστικής Επιτροπής Προμηθειών, με τη στήριξη της επιτροπής τεχνικών προδιαγραφών και τη χρήση του ενιαίου συστήματος κωδικών για τον ιατροφαρμακευτικό εξοπλισμό· || ΣΕ ΕΞΕΛΙΞΗ. Προκηρύχθηκαν διάφοροι διαγωνισμοί για ιατρικές συσκευές και φάρμακα που χρησιμοποιούνται σε νοσοκομεία, με τη δυνατότητα να αποδώσουν σημαντική εξοικονόμηση χρημάτων. στ) για την ενίσχυση του ελέγχου των δαπανών, θέσπιση νομοθεσίας για την απλούστευση της διαδικασίας υποβολής και έγκρισης συμπληρωματικών προϋπολογισμών· συνέχιση της διαδικασίας δημιουργίας μητρώων δεσμεύσεων, που θα καλύπτουν το σύνολο της γενικής κυβέρνησης· || ΤΗΡΗΘΗΚΕ ΕΝ ΜΕΡΕΙ Το πρώτο τρίμηνο θεσπίστηκε διοικητικό ημερολόγιο για την επικαιροποίηση της μεσοπρόθεσμης δημοσιονομικής στρατηγικής. Εγκρίθηκε η ΜΠΔΣ. Υπό συζήτηση με τις αρχές η έκδοση νομοθεσίας ώστε να εξορθολογιστούν οι διαδικασίες υποβολής και έγκρισης συμπληρωματικού προϋπολογισμού. ΤΗΡΗΘΗΚΕ ΚΑΙ ΣΕ ΕΞΕΛΙΞΗ. Εκδόθηκε τον Μάρτιο εγκύκλιος σχετικά με μητρώα δεσμεύσεων για τον προϋπολογισμό επενδύσεων. Τον Ιούλιο, ποσοστό 2 % των διοικητικών μονάδων που δαπανούν χρήματα ανέφεραν στοιχεία από τα μητρώα δεσμεύσεων, ανταποκρινόμενες στο σχετικό διαρθρωτικό ορόσημο (το άλλο, που αφορά τις αποκλίσεις μεταξύ των στοιχείων που γνωστοποιούνται μέσω ερευνών και εκείνων που λαμβάνονται από τα μητρώα δεσμεύσεων, δεν τηρήθηκε με μικρή διαφορά). ζ) ολοκλήρωση της τρέχουσας λειτουργικής αναθεώρησης των κοινωνικών προγραμμάτων· || ΣΕ ΕΞΕΛΙΞΗ Δεν έχει ακόμη οριστικοποιηθεί ούτε συμφωνηθεί με τις ελληνικές αρχές η έκθεση του ΟΟΣΑ σχετικά με τα κοινωνικά προγράμματα. Παρόλ’αυτά, ορισμένες από τις διαπιστώσεις της έκθεσης χρησιμοποιήθηκαν για την αλλαγή πολιτικών σχετικά με τα κοινωνικά προγράμματα. η) διορισμός των μελών της Ενιαίας Αρχής Δημόσιων Συμβάσεων (ΕΑΔΣ)· || ΤΗΡΗΘΗΚΕ. θ) προσδιορισμός των συστημάτων για τα οποία τα καταβαλλόμενα κατά τη συνταξιοδότηση εφάπαξ ποσά δεν αντιστοιχούν στις εισφορές που έχουν καταβληθεί, και προσαρμογή των πληρωμών· || ΔΕΝ ΤΗΡΗΘΗΚΕ. Θα ολοκληρωθούν τον Νοέμβριο οι τεχνικές εργασίες για τη διατύπωση αναλογιστικού μαθηματικού τύπου για τον υπολογισμό των επικουρικών συντάξεων. Θα εκδοθεί μέχρι τον Δεκέμβριο υπουργική απόφαση . ι) μείωση των περιθωρίων κέρδους των χονδρεμπόρων φαρμακευτικών προϊόντων στο 5 % κατ’ ανώτατο όριο· || ΤΗΡΗΘΗΚΕ. Ψηφίστηκε από τη Βουλή ο Νόμος 4052/2012. ια) διενέργεια των αναγκαίων διαγωνισμών για την εφαρμογή ενός πλήρους και ομοιόμορφου πληροφοριακού συστήματος υγειονομικής περίθαλψης (ηλεκτρονικό σύστημα υγείας)· || ΤΗΡΗΘΗΚΕ ΚΑΙ ΣΕ ΕΞΕΛΙΞΗ. Προκηρύχθηκαν διαγωνισμοί αλλά δεν έχει ακόμη ολοκληρωθεί η διαδικασία. ιβ) διορισμός όλων των νομικών, τεχνικών και οικονομικών συμβούλων για τις ιδιωτικοποιήσεις που προβλέπονται για το 2012 και το 2013. || ΤΗΡΗΘΗΚΕ ΕΝ ΜΕΡΕΙ. Εκκρεμεί ακόμη ο διορισμός συμβούλων για την ΕΑΣ. Άρθρο 2 παράγραφος 9. Η Ελλάδα πρέπει να θεσπίσει τα ακόλουθα μέτρα μέχρι τα τέλη Ιουνίου του 2012: || α) the finalisation of the review of public spending programmes. Η αναθεώρηση αυτή αφορά την εξωτερική τεχνική βοήθεια και επικεντρώνεται στις συντάξεις και στις κοινωνικές μεταβιβάσεις (κατά τρόπο ώστε να διατηρηθεί η βασική κοινωνική προστασία)· αμυντικές δαπάνες χωρίς να θίγεται η αμυντική ικανότητα της χώρας και αναδιάρθρωση των κεντρικών και των τοπικών διοικήσεων· περαιτέρω εξορθολογισμός των φαρμακευτικών δαπανών και των λειτουργικών δαπανών των νοσοκομείων καθώς και των χρηματικών κοινωνικών παροχών· || ΣΕ ΕΞΕΛΙΞΗ. Το ΚΕΠΕ διενήργησε επανεξέταση των δημόσιων δαπανών αποτυπώνοντας απτά αποτελέσματα που χρησιμοποίησε η κυβέρνηση στο πλαίσιο των μέτρων που θεσπίστηκαν στη δέσμη δημοσιονομικών μέτρων. β) έγκριση μιας φορολογικής μεταρρύθμισης για την απλούστευση του φορολογικού συστήματος, την εξάλειψη των απαλλαγών και των προτιμησιακών καθεστώτων περιλαμβανομένης και της διεύρυνσης των βάσεων, ούτως ώστε να καταστεί δυνατή η σταδιακή μείωση των φορολογικών συντελεστών καθώς θα αυξάνονται τα φορολογικά έσοδα. Αυτή η μεταρρύθμιση αφορά τον φόρο εισοδήματος φυσικών προσώπων, τον φόρο εισοδήματος επιχειρήσεων και το ΦΠΑ, τους φόρους περιουσίας καθώς και τις εισφορές κοινωνικής ασφάλισης και θα διατηρήσει το σχετικό φορολογικό βάρος από τους έμμεσους φόρους, || ΔΕΝ ΤΗΡΗΘΗΚΕ. ΣΗΜΕΙΩΘΗΚΕ ΠΡΟΟΔΟΣ. Εκτενείς και λεπτομερείς συζητήσεις σχετικά με τις βασικές παραμέτρους και δημοσιονομικές επιπτώσεις της φορολογικής μεταρρύθμισης του φόρου εισοδήματος φυσικών και νομικών προσώπων. Κυκλοφόρησε και πιθανότατα να ψηφισθεί μέχρι τα τέλη Δεκεμβρίου 2012 νομοσχέδιο σχετικά με τον φόρο εισοδήματος φυσικών προσώπων, τον φόρο εισοδήματος νομικών προσώπων, κυρώσεις κλπ. γ) αναθεώρηση της αντικειμενικής αξίας των ακινήτων ώστε να εναρμονιστούν καλύτερα με τις τιμές της αγοράς· || ΔΕΝ ΤΗΡΗΘΗΚΕ. ΣΗΜΕΙΩΘΗΚΕ ΠΡΟΟΔΟΣ. Σύμφωνα με την Τράπεζα της Ελλάδος, η πτώση των τιμών των ακινήτων το 2011 και 2012 μείωσε εκ των πραγμάτων κατά 80% την απόκλιση μεταξύ τιμών και αντικειμενικών αξιών . Ως εκ τούτου, οι αρχές εστίασαν τις προσπάθειές τους σε μια δυναμική διαδικασία για την έγκαιρη επικαιροποίηση των αντικειμενικών αξιών ώστε να αντιστοιχούν στις αγοραίες τιμές. Το Υπουργείο Οικονομικών έχει ξεκινήσει τον σχεδιασμό και την εφαρμογή μιας τυποποιημένης διαδικασίας για την αναθεώρηση των αντικειμενικών αξιών. Έχει συνταχθεί τροπολογία για την υπαγωγή της αντίστοιχης ευθύνης στη Διεύθυνση Φορολογίας Κεφαλαίου. Η νέα αυτή διαδικασία θα μειώσει τις πολιτικές παρεμβάσεις στον καθορισμό των τιμών των ακινήτων για φορολογικούς σκοπούς. δ) διακοπή των πληρωμών σε μετρητά και με επιταγές στις εφορίες και αντικατάστασή τους με τραπεζικά εμβάσματα ούτως ώστε να εξοικονομηθεί χρόνος για το προσωπικό προκειμένου να ασχοληθεί με πιο χρήσιμες εργασίες (έλεγχος, ενίσχυση της είσπραξης και παροχή συμβουλών προς τους φορολογούμενους)· || ΔΕΝ ΤΗΡΗΘΗΚΕ. ΣΗΜΕΙΩΘΗΚΕ ΠΡΟΟΔΟΣ. Οι απαιτούμενες θεσμικές αλλαγές έχουν εντοπιστεί και έχουν ξεκινήσει οι αναγκαίες ενέργειες ώστε να ολοκληρωθεί το έργο αυτό. έως τον Δεκέμβριο 2012. Βρίσκονται σε εξέλιξη οι εργασίες για την εξόφληση των βεβαιωμένων οφειλών μέσω του τραπεζικού συστήματος, προς ολοκλήρωση μέχρι τα τέλη Οκτωβρίου. Θα περιλαμβάνει τις οφειλές που έχουν υπαχθεί σε προγράμματα εξόφλησης σε δόσεις (λόγω της κρίσης αποτελούν τώρα την πλειονότητα). ε) μείωση κατά 12% κατά μέσο όρο των «ειδικών μισθών» του δημόσιου τομέα για τους οποίους δεν ισχύει το νέο μισθολόγιο. Αυτό θα ισχύει από την 1η Ιουλίου 2012 και θα έχει ως αποτέλεσμα την εξοικονόμηση τουλάχιστον 205 εκατ. ευρώ (αφού ληφθεί υπόψη η επίπτωση στους φόρους και στις εισφορές κοινωνικής ασφάλισης)·1 || ΤΗΡΗΘΗΚΕ. Η κυβέρνηση ενέκρινε τον Νοέμβριο τις περικοπές στα ειδικά μισθολογικά καθεστώτα· έχουν ενταχθεί στο πολυνομοσχέδιο (Παράγραφος Γ.1/13-39). Μολονότι οι εν λόγω περικοπές έπρεπε να έχουν τεθεί σε ισχύ τον Ιούνιο αντί τον Νοέμβριο, έχουν αναδρομική εφαρμογή από την 1η Αυγούστου 2012. στ) οι αποφάσεις που προβλέπουν τον κανονισμό εφαρμογής της ΕΑΔΣ· η ΕΑΔΣ ξεκινά τη δραστηριότητά της για την εκπλήρωση της αποστολής της, την επίτευξη των στόχων της και την άσκηση των αρμοδιοτήτων της σύμφωνα με όσα προβλέπουν ο νόμος για την ΕΑΔΣ και το σχέδιο δράσης που συμφωνήθηκε με την Ευρωπαϊκή Επιτροπή το Νοέμβριο του 2010. || ΔΕΝ ΤΗΡΗΘΗΚΕ. ΣΗΜΕΙΩΘΗΚΕ ΠΡΟΟΔΟΣ. Οι αποφάσεις σχετικά με τον διορισμό των μελών του διοικητικού συμβουλίου της ΕΑΔΣ, τη θέσπιση θέσεων προσωπικού της ΕΑΔΣ, καθώς και τα Προεδρικά Διατάγματα περί κανόνων λειτουργίας της ΕΑΔΣ (ΠΔ 122/2012· ΦΕΚ A 215/5.11.2012) και περί οργανώσεως της ΕΑΔΣ (ΠΔ 123/2012· ΦΕΚ A 216/5.11.2012) εκδόθηκαν όλα. Το Προεδρικό Διάταγμα για τον δημοσιονομικό κανονισμό της ΕΑΔΣ θα είναι έτοιμο τον Νοέμβριο. ΤΗΡΗΘΗΚΕ. Τα μέλη του διοικητικού συμβουλίου διορίστηκαν και 7 μέλη του προσωπικού (5 δικηγόροι, 2 μηχανικοί) μετατέθηκαν στην Αρχή από διάφορους φορείς του ελληνικού δημόσιου τομέα (από τα μέσα Σεπτεμβρίου 2012). Σύμφωνα με το προεδρικό διάταγμα περί οργανώσεως της ΕΑΔΣ, πρέπει να αποσπαστεί στην Αρχή περισσότερο προσωπικό ώστε αυτή να καταστεί πλήρως επιχειρησιακή. Η ΕΑΔΣ συστεγάζεται τώρα στα γραφεία του Γενικού Γραμματέα Εμπορίου της Ελλάδας και θα μεταφερθεί σε ένα νέο κτίριο αργότερα εντός του 2012. Οι ελληνικές αρχές θα πρέπει να μεριμνήσουν ώστε η μετακόμιση της ΕΑΔΣ στα νέα γραφεία να πραγματοποιηθεί εγκαίρως. Επίσης, από τα μέσα Σεπτεμβρίου, η ΕΑΔΣ εξέδωσε 27 αρνητικές αποφάσεις εναντίον της υιοθέτησης διαδικασίας με διαπραγμάτευση, χωρίς δημοσίευση προκήρυξης διαγωνισμού στον τομέα της υγειονομικής περίθαλψης. Άρθρο 2 παράγραφος 10. Η Ελλάδα θεσπίζει τα ακόλουθα μέτρα μέχρι τα τέλη Σεπτεμβρίου του 2012: || α) σχέδιο προϋπολογισμού για το 2013 σύμφωνο με το στόχο του πρωτογενούς πλεονάσματος που προβλέπεται στο άρθρο 1 παράγραφος 2· || ΤΗΡΗΘΗΚΕ. β) κανόνες και διαδικασίες για κεντρικές συμβάσεις προμηθειών για προϊόντα και υπηρεσίες που αγοράζονται σε επίπεδο κεντρικής κυβέρνησης με την υποχρέωση για τα υπουργεία και τους φορείς της κεντρικής κυβέρνησης να χρησιμοποιούν αυτές τις συμβάσεις και εθελοντική χρησιμοποίηση όσον αφορά τις περιφερειακές αρχές. || ΔΕΝ ΤΗΡΗΘΗΚΕ. [1] ΕΕ L 113 της 25.04.2012, σ. 8. [2] «Πρόγραμμα οικονομικής προσαρμογής για την Ελλάδα – Νοέμβριος 2012», European Economy–Occasional Paper. Ο αναγνώστης μπορεί να ανατρέξει στο έγγραφο αυτό για μια λεπτομερέστερη αξιολόγηση των μακροοικονομικών, χρηματοπιστωτικών και δημοσιονομικών εξελίξεων, καθώς και των διαρθρωτικών μεταρρυθμίσεων. [3] Μνημόνιο Οικονομικής και Χρηματοπιστωτικής Πολιτικής και Μνημόνιο Συνεννόησης για τους Ειδικούς Όρους της Οικονομικής Πολιτικής της 31ης Μαρτίου 2012. [4] Απόφαση 2011/734/ΕΕ του Συμβουλίου (αναδιατύπωση) (ΕΕ L 296 της 15.11.2011, σ. 38). [5] Το διαρθρωτικό ισοζύγιο ορίζεται ως το ετήσια κυκλικά προσαρμοσμένο ισοζύγιο μείον τα έκτακτα και προσωρινά μέτρα. [6] Τα αντίστοιχα ποσοστά για το κυκλικά προσαρμοσμένο ισοζύγιο της γενικής κυβέρνησης εκτιμάται ότι θα είναι -1,3% του ΑΕΠ το 2012, 0,7% του ΑΕΠ το 2013, και 0,4% του ΑΕΠ το 2014.